Энди қишлоқ хўжалиги тизими ҳам «ақлли»...\n01.01.2018 16:34 0 2204\n2017 йилдан 2022 йилгача бутун дунё бўйлаб «ақлли» қишлоқ хўжалиги учун автоматлаш-тирилган тизимлар ва технологияларнинг оммалашиши тахмин қилинмоқда. Хусусан, VRT (ўзгарувчан тезликдаги технология) тизими ва GPS-қабул қилувчи қурилмалар ушбу тармоқ ўсишига салмоқли ҳисса қўшади.\nЖорий йилнинг 29 ноябрида Ўзбекистон Республикаси Президенти «Инновацион ривожланиш вазирлигини ташкил этиш тўғрисида»ги фармонга имзо чеккан эди.\nФармонга кўра, қишлоқ хўжалигига инновацияларни жорий этиш соҳасида энг аввало, мавжуд ер, сув ва бошқа табиий ресурслардан оқилона фойдаланиш имконини берувчи «Ақлли қишлоқ хўжалиги» концепциясига асосланган қишлоқ хўжалиги ишлаб чиқаришининг замонавий синалган шаклларини жорий этиш, аграр секторда қишлоқ хўжалиги ишлаб чиқаришини максимал даражада автоматлаштириш, ҳосилдорликни жиддий ошириш ва молиявий кўрсаткичларни яхшилаш, шунингдек, мамлакат озиқ-овқат хавфсизлигини таъминлаш имконини берувчи инновацион ғоялар, ишланмалар ва технологияларни жорий этишга кўмаклашиш каби вазифалар вазирликнинг асосий фаолият йўналишлари этиб белгиланди.\nУшбу мақоламизда дунё аграр соҳасига инновацион ғоялар, ишланмалар ва технологияларни жорий этишни кўзда тутувчи «Ақлли қишлоқ хўжалиги концепцияси” хусусида сўз юритамиз.\nОлимларнинг тахминларига кўра, 2050 йилга бориб Ер сайёраси аҳолиси 9,6 миллиардга етиб, уларни озиқ-овқат билан таъминлаш учун бугунгига нисбатан 70 фоиз кўп маҳсулотлар керак бўлар экан. Аммо, экологик вазиятнинг ёмонлашиши, энергия воситаларининг қимматлашуви ва ер унумдорлигининг пасайиб кетиши талаб даражасидаги озиқ-овқат ишлаб чиқаришга жиддий тўсиқ бўлиши ҳам таъкидланмоқда. Хўш, унда келажакда башарият очликка маҳкум бўладими? Албатта, йўқ. Бу муаммоларни деҳқончилик фаолиятини ўзгача усуллар асосида бошқариш, хусусан, соҳага нарсалар интернети концепцияси каби замонавий технологиялар ва инновацион ечимлар киритиш, бир сўз билан айтганда, «ақлли» қишлоқ хўжалиги орқали ҳал этиш мумкин.\n«Future Market Insights» таҳлилчиларига кўра, дунёда «ақлли» қишлоқ хўжалигига ўтиш секинлик билан, аммо ишончли тарзда амалга ошириляпти. Бозорнинг катта қисми (53 фоизи) Шимолий Америкада жойлашган. Бу АҚШ фермерлари томонидан ақлли инновацияларга бўлган кучли қизиқиш билан боғлиқдир. IT-технологиялар ер майдонларида асосан дон экинлари етиштиришда фаол қўлланиляпти ва бу «аниқ деҳқончилик» номи билан аталяпти.\nУмуман олганда, «Goldman Sachs Group» таҳлилчилари кўплаб мамлакатлар «аналог»дан «ақлли»га ўтиш орқали ўз қишлоқ хўжалигини фаол ривожлантириб бораётганини тасдиқлашяпти. Уларнинг прогнозига кўра, янги технологик ечимларни жорий этиш билан 2050 йилга бориб деҳқончиликни дунё бўйича 70 фоизга оширишга эришиш мумкин. Бу деярли 800 млрд. долларлик қўшимча маҳсулот демакдир.\nТехника ва инфратузилмани ўзгартириш\nАлбатта, буларнинг устида ишлаш учун ҳозиргидан тамомила бошқача машиналар ва агрегатлар керак. Таъкидлаш жоизки, қишлоқ хўжалиги техникалари ишлаб чиқарувчи дунёнинг етакчи компаниялари ўз тараққиёт стратегияларини деҳқончилик жараёнларини рақамлаштириш ва автоматлаштириш эҳтиёжларидан келиб чиққан ҳолда белгилаб олишни аллақачон бошлаб юборишган.\nМасалан, АҚШнинг Жон Дир (Deere & Company) компанияси қишлоқ хўжалиги техникалари ишлаб чиқариш бўйича дунёда етакчилардан бири. Компания ўз тракторларига IoT (Internet of Things — нарсалар интернети) датчиклари ва веб-интерфейслар билан қўллаб-қувватланган мажмуаларни жорий этишга киришган. Аграр техникалар соҳасида «ақлли» қурилмаларни қўллаш даражаси бўйича Европа ҳозирча АҚШдан ортда қолмоқда. ЕИда 80 фоиз қишлоқ хўжалиги техникалари навигация тизимлари билан сотилишига қарамай, уларнинг қарийб 30 фоизи амалда тармоққа уланган холос. Бунга сабаб, ЕИда йирик фермер хўжаликлари АҚШдагига нисбатан анча кам. Чунки Европада етарли техникаларга эга кичик оилавий фермалар устуворлик қилади ва уларни анча қиммат бўлган «ақлли»ларига алмаштиришга шошилишмайди.\nАсосий инновацион ечимлар\nУчувчисиз транспорт воситалари. Tractica консалтинг компанияси маълумотига кўра, 2024 йилга бориб, қишлоқ хўжалиги роботлари етказиб бериш 32 мингтага ошиб, 594 минг бирликни ташкил этади. 2016 йили дунё бўйича аграр ишлаб чиқариш комплекси (АИЧК)ни роботлар билан таъминловчи 150дан ортиқ саноат иштирокчилари рўйхатга олинган. Таҳлилчилар АИЧКда роботлар қўллашнинг қуйидаги муҳим соҳаларига эътибор қаратишади:\n- ҳайдовчисиз тракторлар ва учиш аппаратлари;\n- моддий ресурсларни бошқариш;\n- қишлоқ хўжалиги вегетацияси автоматлаштирилган тизимлари;\n- ўрмон ва ерости бошқаруви;\n- қорамол фермаларини бошқаришнинг автоматлаштирилган тизимлари.\nТрактор ва юк ташувчи машиналарга ўрнатилган ўзиюрар тизимларнинг инсон омили таъсирини камайтириш билан бир қаторда, яна бир муҳим афзаллиги бор: улар дон ва ёнилғи ўғирлигини камайтиришга имкон беради.\nИнтеллектуал фермаларда нафақат ҳайдовчисиз транспорт воситалари, балки камера ва юқори сезувчи сенсорлар билан таъминланган учувчисиз учиш аппаратларидан ҳам фойдаланиш мумкин. Улар бир неча соат давомида қишлоқ хўжалиги участкаларида тадқиқот олиб бориш, камера ва сенсорлар ёрдамида йиққан маълумотларни фермерга етказиш, майдонлар электрон харитасини 3D форматда яратиш, экинларни самарали ўғитлаш мақсадида меъёрлаштирилган вегетация индексини ҳисоблаш, олиб борилаётган ишларни хатлаш, ерни ҳимоялаш ва бошқа имкониятларга эга. Ҳозирда учувчисиз қурилмалардан АҚШ, Хитой, Япония, Бразилия ва ЕИ мамлакатлари қишлоқ хўжаликларида кенг фойдаланилмоқда.\nДатчик ва сенсорлар. Деҳқончиликда датчик ва сенсорлардан фойдаланиш — интеллектуал ферма ташкил этишда муҳим қадам ҳисобланади. Ўнлаб квадрат километр жойдан улар радиоканаллар орқали назоратдаги объектлар ҳолати — асосан, тупроқнинг намлик даражаси, ҳарорат, ўсимликнинг соғломлик даражаси, ёнилғи захираси ва бошқа муҳим параметрлар ҳақида узлуксиз маълумот етказиб тура олади.\nМасалан, назорат нуқталарига ўрнатиладиган сенсорлар тупроқ хусусиятларининг асосий тизимларини аниқлашга мослаштирилган. Датчиклар эса табиий хилма-хиллик (релеф, тупроқ тури, ёруғлик, об-ҳаво, бегона ўтлар ва зараркунандалар миқдори), касалликка чалинган ўсимлик, ҳосилдорлик ҳақида олдиндан маълумот беради. Сенсор ва датчиклар нафақат экин етиштиришга, балки ҳосилни тўлиқ сақлашга ҳам ёрдам беради. Буларнинг бари ўсимликларни парваришлашга ақл билан ёндашувни таъминлайди.\nЭлектрон қурилмалар чорвачилик ва балиқчилик хўжалигини самарали бошқаришга ҳам ёрдам беради — қорамоллар жойлашган жой ва об-ҳаво ўзгаришларини назорат қилади. Бундай қурилмалар орқали фермерлар аллақачон жониворлар ҳомиладорлиги, соғиш вақти ва касаллик белгиларини аниқлашни ўрганиб олишган.\nҚорамолларни сунъий йўлдош орқали назорат қилувчи «FindMySheep» машиналараро ечими бунга ажойиб мисол бўла олади. Бу тизим датчиклари харитада ҳар қандай ҳайвоннинг ҳаракатини кўрсатиб, уларни бириктириб туради. «General Alert»нинг бошқа бир тизими эса фермалардаги ҳайвонларни кузатиш билан бирга, уларнинг саломатликларини ҳам текширади.\n«Ақлли» сув таъминоти\nДунё бўйича 70 фоиз тоза сув қишлоқ хўжалиги учун сарфланар, ачинарлиси унинг 60 фоизи шунчаки исроф бўлиб кетар экан. Бу муаммони ҳам ақлли тизим ҳал қилади — тизим сув насосларини масофадан туриб бошқариш имконини бериб, фермерларни сув оқиши ва етишмовчилиги ҳақида огоҳлантиради. Ҳиндистонлик фермерлар бу борада «Nano Ganesh» мобил тизимидан фойдаланишади. Тизим ёрдамида улар сувни, маблағларини ва вақтларини тежаб қолишга эришмоқдалар.\nЧилида эса мевалар плантациясини датчиклар бўйича суғориш сув сарфини 70 фоизга камайтириш имконини бермоқда. Албатта, бундай тадқиқотлар дунё бўйлаб олиб бориляпти. Масалан, NASA АҚШ геология хизмати билан ҳамкорликда сунъий йўлдош ёрдамида штатлар ҳудудида тупроқ намлиги ҳақида долзарб маълумотларни қўлга киритган.\nБарчаси одамлар учун\nҚишлоқ хўжалигига интеллектуал технологияларни жорий этиш истеъмолчилари, албатта, фермерлар ва фермалар раҳбарларидир. Технологик провайдерлар эса етказиб берувчилар ҳисобланади. Улар истеъмолчилар учун инновацион дастурлар ёки мобил иловалар, М2М ускуналари, датчиклар ва кузатув қурилмалари, алоқа каналлари, маълумотларни таҳлил қилиш воситалари ва бошқа ақлли ечимлар ишлаб чиқиш учун жавобгардир. Аммо, ҳар бир ферма (ҳар бир фермер) ҳам интернетга уланган эмас. Ҳатто тармоққа уланиш учун унча катта бўлмаган фермага етарлича сармоя лозим. Бюджети кам хўжаликларга қандай ёрдам бериш керак?\nМасалан, 10 миллион камрентабелли фермаларга эга Африкада «Esoko» маҳаллий ишланма ёрдамга келди. Ишланма фермерларга хўжаликлари ҳолати, об-ҳаво, маҳсулот етиштириш бўйича тавсиялар ҳақидаги муҳим маълумотларни тақдим этади. Шу тизимда «eBay» усулидаги интернет-дўкон ҳам фаолият кўрсатади. Унинг энг оммалашган функцияси фермерларга турли маҳсулотларнинг жорий нархини кўрсатиб туришидир. Бу орқали улар маҳсулотини фойдали нархларда сота оладилар. Мазкур тизим натижасида шахсий хўжаликлар даромади икки йилда 12 фоизга ўсган.\nЯпониянинг «SoftBank» медиакорпорацияси эса июл ойида Колумбияда ақлли датчиклар парвози синовини якунлади. Шоли майдонлари учун мўлжалланган бу қурилма тупроқ ва сувнинг озуқавий миқдори, намлик ва ҳарорат даражасини ўлчайди ҳамда йиғилган маълумотларни смартфонлар орқали ҳар бир фермерга индивидуал жўнатади.\nЎзининг барча афзалликларига қарамай, ақлли қишлоқ хўжалиги ҳали ривожланишнинг бошланғич босқичида. «АҚШнинг Trimble» компанияси ҳисоботига кўра, дунёдаги ҳар тўртта фермадан фақат биттаси маълумотлар йиғиш базасидан фойдаланади. Бунга молиявий омиллар (бундай инфратузилмани ташкил этиш фермерлар томонидан салмоқли дастлабки сармоя талаб қилади) асосли тўсиқ бўлиб турибди. Бундан ташқари, маълумотлар хавфсизлиги, деҳқончиликдаги ўзига хос сиёсат ва об-ҳаво ҳам аксарият фермерларни иккилантиради.\nБалиқлар ҳам «ақлли» бўлади\nАқлли технологиялар нафақат деҳқончилик, боғдорчилик ёки чорвачиликда, балки балиқчилик соҳасида ҳам ўз самарасини бермоқда. Балиқлар миграциясини кузатиб бориш ва балиқ овлаш учун энг яхши жойни танлаш, озуқа намуналарини таҳлил қилиш, эҳтимолий касалликларни аниқлаш кабиларни энди замонавий техник қурилмалар, мониторлар ёки GPS датчиклари ёрдамида амалга оширса бўлади. Шунингдек, сувнинг сифати ҳақида ҳам маълумот олиш мумкин.\nКеп қолинг, денгиз қулупнайи!\nТехнологиялар бизга нафақат олдимиздаги вазифаларни тез ва яхши бажаришимизга ёрдам беради, балки биз аввал тасаввур қилиб ҳам кўрмаган кўплаб янги имкониятларни ҳам очади. Масалан, «Ocean Reef Group» компанияси сув остида турли маҳсулотлар етиштириш бўйича тажрибалар ўтказишди. Бу ерда гап умуман балиқчилик ҳақида эмас — мутахассислар сув тубига қизил карам, ловия, қулупнай экишди. Денгиз қулупнайини сиз аниқ ҳеч қачон еб кўрмагансиз!\nҚишлоқ хўжалигидаги АТ-муваффақиятлар инвесторлар орасида ҳам катта қизиқиш уйғотмоқда. Масалан, 2016 йили «CropX» (фермерлар учун смарт-технологиялар ишлаб чиқарувчи АҚШ компанияси) «Lab IX» ва «Robert Bosch Venture Capital GmbH» воситаларига сармоя киритди. «Trimble Navigation» ва «Avidor High Tech France», «Precision AG» ва «Agrinetix» сингари юқори профессионал компанияларнинг ўзаро ҳамкорлиги интеллектуал қишлоқ хўжалиги ишланмаларида умумий занжирни ташкил этади. Бу корпорациялар деҳқончилик ишланмаларига сармоя киритишдан катта даромад олишни жуда яхши тушунадилар.\nЯқинда қишлоқ хўжалигида стандартлар жорий этиш ва нарсалар интернети амалиёти суръатини ошириш ҳамда Европада ақлли деҳқончиликнинг умумий ривожига туртки бериш учун «Internet of Food and Farm 2020» (IoF2020) лойиҳаси ишга туширилди. Тўрт (2017–2020) йилга мўлжалланган бу лойиҳа қишлоқ хўжалиги, гўшт, мева-сабзавотлар ва сут ишлаб чиқарувчи фермалардан иборат 19та тармоқ вакилларини бирлаштирган.\nИзланишсиз тараққиёт йўқ\nАлбатта, қишлоқ хўжалигида технологиялардан фойдаланиш янгилик эмас. Дастлабки газ тракторлари ва кимёвий ўғитлар XIX асрдаёқ пайдо бўлган бўлса, деҳқончиликда сунъий йўлдошдан фойдаланиш XX асрнинг иккинчи ярмига тўғри келади. Жон Дирнинг GPS-датчиклар билан жиҳозланган тракторларига ҳам салкам йигирма йил бўлиб қолди.\nУзоқ йўлни босиб ўтган технологиялар ҳамон ривожланишда. Бугунга келиб, веб-интерфейсли қурилмалар ва хизматлар анча кўп оммалашди, шунинг учун ҳам нарсалар интернетига бўлган қизиқиш рекорд даражада юқори ўринни банд этиб турибди. Фермерликнинг анъанавий усуллари ўсиб бораётган озиқ-овқат талабига тенглаша олмайди, шу боис фермерлар ақлли қишлоқ хўжалигига тобора кўпроқ мурожаат қилишмоқда. Ва бу келажаги порлоқ ягона соҳа бўлишига шубҳа йўқ.\nЮртимиз замини серҳосил, баҳорда таёқ суқсак кузда мева беради. Лекин, аҳолимизнинг йилдан йилга кўпайиб бораётганини, сув, электр энергияси ва бошқа табиий захираларимизнинг чекланганини инобатга олсак, «ақлли» қишлоқ хўжалигининг нақадар аҳамияти катталигини англаб етамиз. Шундай экан, аграр соҳага замонавий тизимни татбиқ этишларида миришкорларимизга муваффақиятлар тилаймиз.\nақлли шаҳар технологиялар фермер қишлоқ хўжалик


10:28 26.09.2020 (Янгиланган 10:39 26.09.2020)\nТОШКЕНТ, 26 сен - Sputnik. Ўзбекистонда коронавирус инфекцияси қайд этилганлар сони 54 660 нафарга етди. Бу ҳақда Соғлиқни сақлаш вазирлиги жамоатчилик билан алоқалар бўлими хабар бермоқда.\nЯнги касалланиш ҳолатлари Ўзбекистоннинг 7та ҳудудида аниқланган.\nХусусан, Тошкент шаҳрида - 112 нафар, Наманган вилоятида - 26, Андижонда - 15, Сирдарёда - 14, Жиззахда - 13, Самарқандда - 12, Тошкент вилоятида - 3 нафар бемор аниқланган.\nАйни пайтда мамлакатда 50 954 нафар коронавирус инфекциясига чалинган фуқаролар (93 фоиз) соғайган.


Фото: Президент сайлови арафасидаги Ўзбекистон - Daryo\n07:34, 21.10.2021 38341\nЎзбекистонда 24 октябрь, якшанба куни Президент сайлови бўлиб ўтади. Унда Экологик партиядан Нарзулло Обломуродов, Халқ демократик партиясидан Мақсуда Ворисова, Либерал-демократик партиядан Шавкат Мирзиёев, «Миллий тикланиш» демократик партиясидан Алишер Қодиров ва «Адолат» социал-демократик партиясидан Баҳром Абдуҳалимов номзод сифатида иштирок этади.\nЎзбекистон президентлигига номзодлар ва уларнинг таржимаи ҳоли.\nСайлов арафасида мамлакат шаҳарлари президентликка номзодларнинг тарғибот материаллари билан тўлган. «Дарё» Ўзбекистоннинг турли ҳудудлари сайлов олдидан қандай кўринишга кирганини акс эттирувчи фотолавҳаларни тақдим этади.\nҚайд этиш лозим, ушбу тарғибот материалларининг аксарияти 23 октябрь, шанба куни олиб ташланади, чунки Сайлов кодексининг 44-моддасига мувофиқ, «сайлов куни ва овоз беришга бир кун қолганида ташвиқотга йўл қўйилмайди».\nПрезидентликка номзод Мақсуда Ворисованинг Андижон шаҳри, Ислом Каримов кўчасидаги тарғибот баннери.\nМиллий тикланиш партияси номзоди Алишер Қодировнинг Андижон шаҳри, Бобур шоҳ кўчасидаги «Янги бозор» ҳудудидаги тарғибот баннери.\nАндижон шаҳри, Амир Темур шоҳ кўчаси ҳамда Шароф Рашидов кўчалари кесишмасидаги сайлов баннери.\nАндижон шаҳри, Алишер Навоий шоҳ кўчасидаги сайлов баннери.\nЎзЛиДеП партиясидан президентликка номзод Шавкат Мирзиёевнинг Андижон шаҳри, Дукчи эшон кўчасидаги тарғибот баннери.\nАндижон тумани чегара қисми — Андижон шаҳрига кириш ҳудудидаги сайлов баннери.\nЎзбекистон экологик партияси номзоди Нарзулло Обломуродовнинг Андижон шаҳри, Амир Темур шоҳ кўчаси, «Бахт уйи» рўпарасидаги баннери.\n«Адолат» социал демократик партияси номзоди «Баҳром Абдуҳалимовнинг Андижон шаҳри, Бобур шоҳ кўчаси, «Холис» савдо мажмуаси рўпарасидаги пиёдалар ўтадиган кўприк ёнидаги баннери.\nНомзод Нарзулла Обломуродов баннери Бухоро шаҳридаги янги тиббиёт шаҳарчасида барпо этилаётган боғда ўрнатилган. Номзод тоза ичимлик суви ва сув тежамкорлиги технологиялари учун овоз беришга чақирмоқда.\nПрезидентликка номзод Мақсуда Ворисованинг Когон тумани, Кончилар кўчаси (Бухоро шаҳрига олиб келувчи йўл)да жойлашган мазкур баннери Бухоро минори устига қўниб турган лайлаклар тимсоли акс этган дарвоза яқинида ўрнатилган.\nЎзЛиДеП партиясидан президентликка номзод Шавкат Мирзиёевнинг Бухоро шаҳри, Ғиждувон кўчасидаги туғуруқ мажмуаси қайтмасида ўрнатилган тарғибот баннери.\nБухоро шаҳридаги Баҳоуддин Нақшбанд кўчаси. Миллий тикланиш партияси номзоди Алишер Қодиров баннери 2020 йилда қуриб, фойдаланишга топширилган кўп қаватли бино олдида ўрнатилган.\n«Адолат» социал демократик партияси номзоди «Баҳром Абдуҳалимовга овоз берамиз!» деган даъватга чорловчи баннер «Карвон бозор» чорраҳасида жойлашган Бухоро шаҳридаги Ғиждувон кўчасида ўрнатилган.\nЭкологик партия (Экопартия)дан президентликка номзод Нарзулла Обломуродовнинг Қўқон шаҳри, Навоий кўчасида ўрнатилган тарғибот баннери.\nХалқ демократик партияси (ХДП)дан президентликка номзод Мақсуда Ворисованинг Қўқон шаҳри, Навоий кўчасида ўрнатилган тарғибот баннери.\nЛиберал-демократик партия (ЎзЛиДеП)дан президентликка номзод Шавкат Мирзиёевнинг Қўқон шаҳри, Навоий кўчасида ўрнатилган тарғибот баннери.\n«Миллий тикланиш» демократик партиясидан президентликка номзод Алишер Қодировнинг Қўқон шаҳри, кичик ҳалқа йўлида ўрнатилган тарғибот баннери.\n«Адолат» социал-демократик партиясидан президентликка номзод Баҳром Абдуҳалимовнинг Қўқон шаҳри, Шоҳрухобод кўчасида ўрнатилган тарғибот баннери.\nЭкологик партия (Экопартия)дан президентликка номзод Нарзулла Обломуродовнинг Наманган шаҳридаги дон маҳсулотлари корхонаси фонидаги баннери.\nХалқ демократик партияси (ХДП)дан президентликка номзод Мақсуда Ворисованинг Наманган шаҳрининг Давлатобод туманидан ажратиб турувчи кўприкдаги электрон таблодаги баннери.\nЛиберал-демократик партия (ЎзЛиДеП)дан президентликка номзод Шавкат Мирзиёевнинг Наманган шаҳридаги Бобур боғи чорраҳасида ўрнатилган баннери.\n«Миллий тикланиш» демократик партиясидан президентликка номзод Алишер Қодировнинг Наманган шаҳридаги «Афсоналар водийси» боғи яқинидаги баннери.\n«Адолат» социал-демократик партиясидан президентликка номзод Баҳром Абдуҳалимовнинг Наманган шаҳридаги Чорсу бозорига ўтиш йўлидаги баннери.\nНаманган шаҳрининг Ёшлар боғи қаршисидаги сайлов баннери.\nҚарши шаҳри, Ислом Каримов кўчаси. Яшиллар партиясидан номзод сифатида майдонга чиққан ва келажак учун жавобгарлигини таъкидлаётган Нарзулло Обломуродов шаҳарнинг ям-яшил кўчасида.\nҚарши шаҳри, Ислом Каримов кўчаси. Мигрантлардан солиқ ундириш таклифи билан чиққан номзод Алишер Қодиров ва унинг юзини тўсиб турган арча дарахти.\nҚарши шаҳри, Ислом Каримов кўчаси. Номзод Шавкат Мирзиёевни қўллаб-қувватлашга чақирувчи плакат. Ўзгаришлар йўлида биргалигини таъкидлаётган Шавкат Мирзиёев ўзгараётган Қаршининг ўзгарган темир йўл вокзали қаршисида.\nҚарши шаҳри, Мустақиллик кўчаси. Барчага ғамхўрлик давлатнинг бурчи эканлигини айтаётган президентликка номзод Мақсуда Ворисова ҳамда Ўзбекистоннинг Биринчи Президенти Ислом Каримовга ўрнатилган ҳайкал битта суратда.\nҚарши шаҳрининг Мустақиллик кўчасида жойлашган Қарши муҳандислик иқтисодиёт институти. Асосий мақсади халқ саломатлиги эканлигини айтаётган президентликка номзод Баҳром Абдуҳалимовнинг тарғибот баннери.\nЎзбекистон президентлигига номзодларнинг таржимаи ҳоли акс этган плакатлар Самарқанд шаҳрида ҳаракатланувчи автобусларда ўртанилган. Самарқанд шаҳри, Гагарин кўчаси.\nФото: «Дарё» / Жавлон Шайманов\nСамарқанд шаҳридаги университет хиёбонида (Булвар) турган сайлов тарғиботи экранлари.\nПрезидентликка номзод Алишер Қодиров Самарқанд шаҳар Абдураҳмон Жомий кўчасида ўрнатилган тарғибот баннери.\nПрезидентликка номзод Шавкат Мирзиёевнинг Самарқанд шаҳри, Буюк ипак йўли кўчасида ўрнатилган тарғибот баннери фонидаги шаҳар трамвайи ҳамда пиёдалар.\nСамарқанд шаҳар Ибн Холдун кўчасидаги «Сайлов—2021» тарғибот баннери фонида қайнаётган шаҳар ҳаёти.\nПрезидентликка номзод Баҳром Абдуҳалимовнинг Самарқанд шаҳар Буюк ипак йўли ва Мирзо Улуғбек кўчаси кесишмасида (чорраҳа) ўрнатилган монитордаги тарғиботи фонида юрган шаҳар аҳли.\nПрезидентликка номзод Нарзулло Обломуродовнинг Самарқанд шаҳар Гагарин кўчасида ўрнатилган тарғибот баннери фонидаги дарахтлар.\nПрезидентликка номзод Мақсуда Ворисованинг Самарқанд шаҳар Беруний кўчасида ўрнатилган тарғибот баннери.\nТошкент шаҳри, Яккасарой туманидаги маҳаллаларнинг бирида сотилаётган тарвуз уюми ортида кўриниб турган сайлов тарғиботи плакатлари.\nЎзбекистон президентлигига номзодларнинг Тошкент шаҳридаги «Наврўз» боғи деворига ёпиштириб қўйилган плакатлари.\nЮнусобод туманидаги озиқ-овқат дўконларидан бирининг ташқи тарафига ёпиштириб чиқилган кўплаб тарғибот плакатлари.\nТошкент вилояти, Янгийўл туманига кетаверишда саф тортиб турган сайлов тарғиботи баннерлари.\nТошкент Метрополитенининг «Ҳамид Олимжон» бекатидаги касса дарчаси ёнига ёпиштириб қўйилган тарғибот плакати.\nТошкент шаҳри, Юнусобод туманидаги дўконлардан бирининг ойнасига ёпиштирилган сайлов тарғиботи плакати.\nТошкент шаҳри, Яккасарой тумани, «Ракат» маҳалласидаги кўчаларнинг бирида ҳаракатланиб кетаётган автобуснинг орқа томонига ёпиштирилган сайлов тарғиботи плакати.\nПрезидентликка номзод Алишер Қодировнинг Тошкент шаҳри, Чорсу бозори ёнидаги чорраҳада жойлашган мониторда турган тарғибот баннери.\nПрезидентликка номзод Мақсуда Ворисованинг Тошкент шаҳри, Мустақиллик шоҳкўчасидаги мониторда чиқиб турган тарғиботи фонида ўтиб кетаётган аёл.\nПрезидентликка номзод Баҳром Абдуҳалимовнинг Тошкент шаҳридаги Абдулла Қодирий ва Шароф Рашидов кўчалари кесишмасидаги чорраҳадан жой олган мониторда чиқиб турган тарғиботи.\nПрезидентликка номзод Шавкат Мирзиёевнинг Тошкент шаҳри, Мустақиллик шоҳкўчасидаги мониторда чиқиб турган тарғибот сурати.\nПрезидентликка номзод Нарзулло Обломуродовнинг Тошкент шаҳри, Яшнобод тумани, Махтумқули кўчасидаги мониторда турган тарғибот сурати.\n«Ижтимоий фикр»: Сўров иштирокчиларининг деярли ярми президентликка номзодлар теледебат қилишларини ёқламоқда\n22:35, 19.01.2022 101648\n15:16, 09.01.2022 93240\n17:45 Бугун 6510\n17:15 Бугун 6977\n23:43, 21.01.2022 90798\n14:16, 22.01.2022 80605


ФАРРУХ ЗОКИРОВ ЮКСАК БАҲО, ЧЕКСИЗ БАХТ ВА БИРИНЧИ МУҲАББАТ ҲАҚИДА - 20 Июля 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Июль » 20 » ФАРРУХ ЗОКИРОВ ЮКСАК БАҲО, ЧЕКСИЗ БАХТ ВА БИРИНЧИ МУҲАББАТ ҲАҚИДА\nЎзбекистон халқ артисти Фарруҳ Зокиров "Сўғдиёна" газетасига берган интервьюсида ёш хонанларнинг ижодига муносабати, биринчи муҳаббати ва машҳурлиги ҳақида гапирди.\n— Халқимизга хос анъаналар чиройли бўлиш билан бирга, чуқур мазмунга ҳам эга. Сиз ўзбекона қайси одатнинг авлоддан-авлодларга мерос бўлиб ўтишини истайсиз?\n— Барча урф-одатларимиз замирида чуқур маъно ётади. Айниқса, инсонни болалигидан меҳнат қилишга ўргатади. Умуман, бизнинг халқимиз жуда меҳнаткаш. Яна болалик йилларимга қайтсам. У пайтлари газ йўқ, кўмир ёқамиз. Кўмир ташиш каби ишларни навбатлашиб қилардик. Отам раҳматли асосан боғ ишлари билан машғул бўлардилар. Дарахтларни пайвандлаб, парваришлардилар. «Келинглар», дея бизни ҳам боғ юмушларига жалб қилганида, тезроқ шу иш тугаса-ю, кўчага чиқиб ўйнасам, деган ўйда бўлардик. Сал улғайгач эса пўрим кийиниб олиб, учрашувлар, «танца»ларга ошиқардик. Бир гал уйдан чиқиб кетаётганимда отамнинг боғда ишлаб юрганларини кўриб, минг хижолат бўлиб, йўлкирага пул сўраганман. «Токчада турибди, олавер», десалар ҳам, ич-ичимда бошқача бўлганман. Ўша пайтлари бу ишларни ёқиб-ёқмай қилган бўлсак-да, меҳнатсеварлик руҳида тарбия топганмиз, деб ўйлайман.\n— Инсоннинг меҳнатда суяги қотса, келажаги ҳам мустаҳкам бўлади.\n— Албатта. Яна маҳалланинг ҳаётий мактаби — ўзи катта бир академия. Бу академия меҳмондўстлик, бағрикенглик, бир ёқадан бош чиқаришга ўргатади. Мен ишонч билан айта оламанки, биздек меҳмондўст халқ дунёда йўқ. Кўп юртларни кездик, бундай солиштириб қарасангиз, уларнинг шаҳарлари, улкан бинолари чиройлидир, аммо ҳатто, тўрт фасл мувозанати ҳам биздек эмас. Қишимиз — қиш, ёзимиз — ёз. Баҳорни айтмайсизми, бетакрор! Ҳар гал сафардан қайтар эканман, самолётдан тушишим билан «Тошкентимдан қўймасин» деган фикр ўтади хаёлимдан.\n— «Бунча яхши бўлмасанг, Тошканим — онам, сени бирпас кўрмасам, кўзларимда нам...»\n— Бу қўшиқ ҳам бежиз ёзилмаган. Кўпчилик «Ватанпарлик руҳидаги қўшиқларингизнинг оммалашишининг сири нимада?» дея савол беради. «Учқудуқ», «Шаҳрисабз», «Жаннатим, юртим» каби тароналаримиз юракдан ёзилган. Баландпарвоз гаплар эмас, самимий сўзларимиз, туйғуларимиз уларга кўчган.\n— Самимий тароналари билан бизни сеҳрлаган Фаррух Зокиров ёш хонандаларни ҳам тинглайдими?\n— Ёшларнинг ижодига санъаткор сифатида қизиқаман. Қанақа ўзгаришлар бўлаяпти, янгилик қила олишаяптими, деб. Истеъдодлилари бор, кўпчилиги эса ҳали изланишда. Ўз йўлини топиш жараёни кечаяпти уларда. Бу табиий.\nМухлис сифатида эса санъатда ўз йўли ва ўрнига эга ижодкор Озодбек Назарбековнинг ижодини мунтазам кузатаман, тароналари кўнглимга яқин. Юлдуз Усмонованинг санъатини ҳурмат қиламан. Шеър танлашни билади, сўзнинг маъносини чақади, чиройли талаффуз қилади ва юракдан куйлайди. Барака топсин! Қизларимизда шу жиҳатлар бироз оқсайди. Ўз устларида ишлашга эринмасликлари керак.\n— Санъаткор учун энг катта ғов нима?\n— Ғов? Яхши савол. Агар санъаткорнинг истеъдоди, овози ҳақиқатда бор бўлса, ташкилий, моддий тўсиқлар — бари ўткинчи. Давр талаби билан бўлган сиёсий тўсиқлар ҳозир йўқ. Яхши маънода эркинлик бор. Муваффақиятнинг бир учи инсоннинг феълига ҳам боғлиқ. Айримлар кичик муаммо олдида ҳам тез таслим бўлишади. Лекин туғма истеъдод эгаси бўлган санъаткор қобиқни ёриб чиқа олади. Уни ҳеч қандай ғов ижоддан тўхтата олмайди.\n— Қўшиқларингиз кўплаб ёш хонандалар томонидан қайта куйланди. Қизғанмайсизми?\n— Қизғаниш... йўқ, аксинча, хурсанд бўламан. Мен учун уларнинг янги усулда қайта куйланиши, «иккинчи ҳаёти» қизиқ. Хонандалар уларни ўз йўналишларида ижро этишларига қаршилик қилмайман, маъносини ёки сўзларини бузиб куйлашмаса, бўлди. Фақат баъзи ёшлар «Устоз, фотиҳа беринг», дея рухсат сўрашади. Айримларининг эса бунга фаҳми етмайди.\n— Биласизми, таниқли ёшлар билан суҳбатлашганимда, кўпчилиги машҳурлик сўзини инкор этишади. «Мен машҳур эмасман», дейишади-ю, яна «Кўчада, одамлар орасида бемалол юрсам эди...» дея қарама-қарши фикр билдиришади. Машҳурлик, бу нима?\n— Яратганнинг назари тушган инсонга чин машҳурлик насиб қилади. Кўпнинг меҳр-муҳаббатига сазовар бўлиш бахт. Масалан, менга бозор-ўчар қилиш ёқади. Бозорга киришим билан эса «Фаррух ака, келинг, мен ўзим арзон қилиб бераман сизга», деб ҳар томондан чақириб қолишади. Мен эса бозор айланишни, савдолашишни, мева-чевалардан татиб кўришни яхши кўраман. Охирги пайтларда ҳамманинг қўлида телефон, бирор жойга борсангиз, фотосессия бошланиб қолади. Лекин барибир ёқимли! Баъзида сиз айтаётган ёшлар мухлислари билан суратга тушишни исташмайди. Бу гуноҳдек гап, деб ўйлайман. «Битта расмга тушайлик», деб меҳрини изҳор қилаётган мухлисни рад қилиш гуноҳмасми?\nБу борада мен учун доим отам ва Ботир акам ўрнак бўлган. Отам буюк санъаткор эди, десам, асло муболаға эмас. Вилоятларда яшовчи кишилар яқинларига, оғайниларига «Тошкентга кетаяпман», деса, «Вой, Карим Зокирийни кўраркансан-да», дея ҳавас қилишган. Қўйи қўзиласа, «Бу қўзичоқ катта бўлса, сотиб, пулига Карим Зокирийнинг пластинкасини оларкансан-да», дея гапиришган. Содда, аммо қанчалик муҳаббатга йўғрилган а? Отам эса ўта камтар эдилар. Буни дўстлари ҳам кўп эътироф этишган. Ботир акам катта унвонларни олдилар, Парижларда концерт берганлар, лекин ҳеч ўзидан кетиб қолмаган. Айтмоқчиманки, муҳими, машҳурликни қадрлаш ва «юлдузлик» касалига учрамаслик даркор.\n— Сиз учун энг юксак баҳо?\n— Болалагимда ҳам, ҳозир ҳам, хоҳ атрофдагилар билан муносабатда бўладими, хоҳ профессионал ижодда «Карим Зокирийнинг ўғли! Баракалла, ота ўғил» деган таъриф мен учун юксак баҳо. Ботир акам — ижодий виждоним. Доим қўшиқ ёзаётганда Ботир Зокиров қандай фикр билдирардилар, деган хаёл келади.\nСанъаткор бўламан деб ўйламасдим, чин сўзим. Йигитлик йилларим мусиқа басталашга мойиллигим бор эди. «Шундай қўшиқ ёзсамки, Ботир Зокиров репертуарига киритса», деб орзу қилардим. Акам эса эшитиб кўрарди-да, «Йўқ, ҳали бор, ҳали пишмаган», дерди. Шукр, бу бахтга мушарраф бўлдим. 1974 йил «Мажнунтол» қўшиғини ёзган бўлсам, бир йиллардан кейин «Шу қўшиқ жуда чиройли чиқибди, майлими, мен куйласам», дея сўраганлар. Ўшанда юрагим ёрилиб кетай деган. Ҳозир ҳам кучли ҳаяжон билан эслаяпман. Маданиятни қаранг, майлими, деб сўраганлар.\n— Ҳурмат қилган эканлар...\n— Ҳа, яшанг! Укага ҳам эмас, ижодкорга нисбатан ҳурмати юқори даражада бўлган.\n— Сизнингча, эркак кишига хос бўлиши шарт фазилат, бу...\n— Қаттиққўлик эмасми?\n— Афсуски, айрим кишилар қаҳри қаттиқликни, айниқса, аёл кишига нисбатан қаттиқ муносабатда бўлишни эркакларга хос хусусият, деб санашади.\n— Асло. Заиф эркакларнинг хулосаси бу. Мен йигирма ёш йигитнинг ёки ўттиз ёш эркакнинг фикрини айтмаяпман. Эркак киши меҳрибон бўлиши керак. Унинг жами хусусиятлари шу фазилатнинг негизида бирлашади.\n— Аёллар учун-чи?\n— Назокат! Биласизми, ўзбекистонлик аёллар бошқача назокатли. Улар қайси миллатга мансуб бўлмасин, Ўзбекистоннинг ҳавосидан нафас олиб улғайишганми, ажралиб туришади. Хорижда учратиб қолсам ҳам, битта ҳаракати ёки сўзидан «Ўзбекистонликмасмисиз?» деган саволни бераман. «Ҳа, албатта, Тошкентда туғилганман, Самарқандда ўсганман» каби жавобларни кўп эшитганман. Аёлим рус миллати вакиласи. Чой узатишлари, сўзлашларидан ўзбекона назокат уфуриб туради.\n— Онангиз раҳматли-чи? Қандай табиатли аёл эдилар?\n— Эсласам, отам иккаласи икки хил дунё бўлган эканлар. Бирлаштириб турувчи нуқталар бор эди, албатта — санъат, санъатга бўлган муҳаббат, уни чуқур англашлари, болалар. Аммо отам оғир табиатли, камгапроқ инсон эди. Онам эса довюрак, сўзамол аёл бўлганлар. Маҳаллада уришган эр-хотинларни ҳам эринмай уйларига бориб, яраштириб келардилар. Кўчада икки маҳалладош маст кишининг ёқалашаётганини кўрсалар ҳам, жим ўтиб кетолмасди. Онамдан ҳайиқишарди, битта сўзларини эшитишлари билан «Хўп, Шойиста опа, хўп», дея қўлларини кўксига қўйиб уй-уйларига тарқалишарди. Дугоналари, раҳматли Иқбол хола «Травмайда бирор ким нотўғри қараш қилса, Шойиста кавушини тўғирлаб қўйишга дарров киришарди. Ўзи қилтириққина-ю, гапиришга чўчимасди. Бу бошлаган муҳокамани мен давом эттиришимга тўғри келарди», дея кулиб эслардилар. Онам нозиккина, Иқбол хола эса саватли аёл бўлган-да.\n— Фаррух ака, сизни футбол майдонида учратиш мумкинми?\n— Йўқ. Ҳозир спорт билан шуғулланмай қўйдим. Болалигимда сузишга, кейинчалик боксга қизиқдим. Кўп йиллар бокс машғулотларига қатнашдим. Бироқ умрим бино бўлиб, бирор марта муштлашмаганман. Ўсмирлик йилларимда ҳам, кейин ҳам. Доим ажратувчи ролида эдим. Авторитет бор эди, қолаверса, одатда, муштлашишга шай турган икки томонни ҳам танирдим.\n— Руҳшуносларга ишонасизми?\n— Психологияга фан сифатида қарайман, холос.\n— Ўтган йилларга назар ташлаб, нимага амин бўласиз: кўнгилга қулоқ тутиб яшабсизми ё ақлнинг ҳукмига?\n— Кўнгилга. Ижодкор инсон кўнгил кишиси бўлади. Тўғри, онгли равишда қадам ташлашга ҳаракат қилганман. Кўнгилга эса қарши бормаганман. Менга истараси иссиқ, юраги бор одамлар билан суҳбатлашиш ёқади. Ҳисоб-китоб билан яшайдиганлар совуқ одамлардек туюлади.\n— Қай бирининг измида яшаш осонроқ?\n— Билмадим... Менга кўнгилнинг измида... Иккаласини бир нуқтада бирлаштира олсангиз, қанийди...\n— Эллик, олтмиш йиллик дўстларингиз билан учрашиб турасизми?\n— Ҳа, синфдошлар йиғиламиз, «чойхонамиз» бор. Олтмишдан юқори сонни тилга олгим келмаяпти. Кечагина ёнма-ён ўтирган дўстларимиз бугун ёнимизда йўқ. Ҳаётнинг қонуни шу экан... У-бу жойларга борганда ёшларнинг йиғилишганига кўзим тушади. Улар салом-алик қилишгач, икки-уч дақиқа ўтар-ўтмас телефонлари билан овора бўлиб қолишади. Дийдор ғанимат эканлигини унутиб қўйишаяпти одамлар...\n— Биринчи муҳаббатингизни эслайсизми?\n— О-о-о! Эслаганда қандоқ?! Тўртинчи-бешинчи синфда ўқиб юрган кезларим хат ёзганларим ёдимда. Ўқитувчилардан шу сабаб дакки эшитганим ҳам. Дарсларда ҳам хат ёзиб ўтирардим-да. Жуда романтик бўлганман. Синфдош йигитларнинг севги мактубларига ҳам муаллифлик қилардим. Ҳуснихатим чиройли эди, такрорланмас, шоирона сўзларни топиб қўярдим-да. Ўн олти ёшимдаги илк севгимни эса унутмаганман. Алоҳида дунё бу... Муҳаббат — тақдирнинг энг катта инъоми. Энг биринчи ва муҳим инсоний фазилат. Қалб гўзаллиги севгида акс этади.\n— Инсон орзу билан тирик, дейишади.\n— Бетакрор жумла — инсон орзу билан тирик! Ёшингиз етмишдан ошгач ҳам орзу-ҳавасларингиз ўлмас экан. Ижодий орзуларим, мақсадларим бор. Улгураманми, деган савол ўйлантиради. Одамзот икки юз йил яшаса ҳам, вақт етмагандек туюлса керак...\n— Фаррух ака, узоқ яшанг! Мазмунли суҳбат учун ташаккур!\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 834 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Аллоҳ таолони кўриш\nОллоҳ таоло деди:\n«Чиройли амал қилган зотлар учун гўзал оқибат ва зиёда (неъматлар) бордир» (Юнус, 26-оят).\nЗиёда неъмат Оллоҳ таолонинг жамолига боқмоқдир. Бу шундай улуғ лаззатки, жаннат аҳли бу лаззат олдида бошқа барча неъматларни унутади.\nЖарир ибн Абдуллоҳ Бажлий дейди: «Пайғамбар алайҳиссалом ҳузурларида ўтирган эдик. Ой тўлишган кечаси ойга қараб, шундай дедилар: «Мана шу ойни қандай кўриб турган бўлсангиз, албатта Раббингизни ҳам шундай (аниқ ва тиниқ) кўрурсиз. Кўришда ҳеч ким ҳақсизликка учрамас. Агар қуёш чиқишидан ва ботишидан олдин намоз ўқишга қодир бўлсангизлар, уни адо қилинглар» – дея ушбу оятни ўқидилар: «Бас, (Эй Муҳаммад) Сиз улар айтаётган сўзларга сабр-тоқат қилинг ва қуёш чиқишидан ва ботишидан аввал Парвардигорингизга ҳамду сано айтиш билан (У Зотни) покланг - намоз ўқинг...» (Тоҳо, 130-оят).\nИмом Муслим Суҳайбдан шундай ривоят қилади: «Расулуллоҳ соллаллоҳу алайҳи васаллам: «Чиройли амал қилган зотлар учун гўзал оқибат ва зиёда (неъматлар) бордир...» (Юнус сураси, 26-оят) оятини ўқиб, дедилар:\n– Жаннат аҳли жаннатга, дўзах аҳли дўзахга кирар экан, мунодий нидо қилади: «Эй жаннат аҳли! Оллоҳ сизларга ваъда қилган нарсасини адо қилмоқни хоҳлайди».\n– Қандай ваъда? Ахир, Раббимиз бизнинг мезонимизни оғир, юзларимизни ёруғ қилиб, жаннатига киргизди, дўзахдан қутқарди! – дейишади.\nШунда парда кўтарилиб, улар улуғ ва қудратли Оллоҳнинг жамолига боқадилар. Уларга Оллоҳнинг дийдорига етишдан суюклироқ неъмат берилмаган».\nОллоҳнинг жамолини кўрмоқ хусусида саҳобалардан кўп ҳадислар ривоят қилинган. Бу энг гўзал ҳолат, энг гўзал неъматдир. Оллоҳнинг дийдорига етиш сурури ва саодати олдида биз юқорида таърифу тавсиф этган жаннатнинг барча неъматлари ҳечдир!\nЭнг бахтли одам\nБулар менга қаердан келди?


ЎзА - Буюк адиб юбилейига муносиб туҳфа\nБуюк адиб юбилейига муносиб туҳфа\n11.07.2018 20:26 Чоп этиш версияси\nМамлакатимизда умумбашарий қадриятлар куйчиси сифатида эътироф этилган Чингиз Айтматов таваллудининг 90 йиллигини муносиб нишонлашга қизғин тайёргарлик кўрилмоқда.\nПрезидентимизнинг 2018 йил 2 апрелдаги “Буюк адиб ва жамоат арбоби Чингиз Айтматов таваллудининг 90 йиллигини кенг нишонлаш тўғрисида”ги қарори ижроси доирасида кенг кўламли ишлар амалга оширилмоқда. Буюк адибнинг “Сарвиқомат дилбарим” қиссаси асосида суратга олинаётган бадиий фильм шулар жумласидандир.\n“Ўзбеккино” миллий агентлиги буюртмаси асосида “Ёшлар ижодий тажриба студияси” томонидан экранлаштирилаётган мазкур фильм Тошкент ва Наманган вилоятлари, шунингдек, қисман Қирғизистон Республикаси ҳудудида тасвирга олинмоқда.\nБиз ижодий жараён билан танишиш мақсадида Наманган вилоятининг Янгиқўрғон туманидаги Мамай қишлоғида, фильмнинг сўнгги эпизодлари тасвирга туширилаётган суратга олиш майдонида бўлиб, кино ижодкорлари билан суҳбатлашдик.\n– “Сарвиқомат дилбарим” мен қўл урган илк жиддий ва драматик асар, – дейди истеъдодли ёш режиссёр Сарвар Каримов. – Айни пайтга қадар Худойберди Тўхтабоев асари асосида болаларга мўлжалланган “Сариқ девни миниб”, “Сеҳрли қалпоқча” каби комедия жанридаги фильмларни суратга олганман. “Сарвиқомат дилбарим” эса жанр нуқтаи назаридан режиссёрдан алоҳида масъулият талаб қилади. Чунки, бу асар кўп тилларга таржима қилинган, миллионлаб китобхонлар ўқиган. Демак, зиммамизда Чингиз Айтматов қаҳрамонлари яшаб келаётган мухлислар қалбида китоб ва кино орасидаги тафовутни моҳирона топиш, классик асарга ва китобхон эътиқодига зарар етказиб қўймаслик масъулияти турибди. Шунингдек, ижодий гуруҳ М.Матчонов, Б.Йўлдошев, А.Ражабов, У.Қодиров сингари тажрибали актёрлар билан бирга, асосан ёшлардан таркиб топгани ҳам масъулиятни икки ҳисса оширади. Албатта, китобхон, кино мухлиси ва киношунос мутахассислар “Сарвиқомат дилбарим”нинг замонавий талқинини илк бор яратаётганимизни эътиборга олишади, деб умид қиламан.\nФильмдаги бош қаҳрамон – Асал ролига Қирғизистон академик театри актрисаси Мадина Талипбек таклиф этилган. Шунингдек Хадича ролини ҳам қирғиз актрисаси Элина Абай қизи ижро этмоқда.\n– Менинг назаримда Асал шарқ аёлининг ўзига хос тимсолидир, – дейди Мадина Талипбек. – Кино олиниши муносабати билан бу қиссани қайта-қайта ўқиб, ўзим учун кўплаб фалсафий топилмаларни кашф этдим. Асал тимсолида муҳаббат, садоқат ва фидойилик туйғуларини, шарқ аёлининг ички дунёси, ҳаёт синовлари олдидаги қалбнинг энг мураккаб ва нозик кечинмаларини қайта таҳлил этдим. Бу менинг орзуимдаги образ. Ўзбек киноижодкорлари ушбу ролга таклиф қилишганидан ғоят бахтиёрман. Қирғизистонда Тошкент киномактабига жуда юқори баҳо берилади. Шундай мактаб вакиллари сафида ижод қилиш имкониятига эга бўлганимдан фахрланаман.\nФильм Наманган шаҳрининг Озод маҳалласидаги хонадонлардан бирида, шунингдек, вилоят марказий туғруқхона мажмуаси, Янгиқўрғон тумани қир-адирлари, Чуст туманининг Ғова қишлоғида ҳам суратга олинди.\n– Суратга олишнинг ташкилий масалаларида қийинчиликлар бўлмади, – дейди картина директори Иброҳим Саиджабборов. – Сабаби, вилоят ҳокимлиги томонидан барча шароит яратиб берилди. Катта гуруҳ билан жойдан-жойга кўчишда ички ишлар ходимлари ҳаракат хавфсизлигини таъминлади, шифокорлар саломатлигимизни назоратга олиб, зарур ҳолларда шошилинч тиббий ёрдам кўрсатишга шай ҳолда ҳамиша биз билан бирга бўлди. Қолаверса, кўплаб ташкилотлар, маҳаллий аҳоли ҳам қўлидан келган ёрдамни аямади.\n– Бу лойиҳа юртимизда бугунги кунда олиб борилаётган ислоҳотларнинг турли қирраларини ўзида мужассам этгани билан аҳамиятлидир, – дейди “Ўзбеккино” миллий агентлиги Наманган вилояти бўлими раҳбари К.Сотиволдиев. – Биринчидан, Ўзбекистон ва Қирғизистон ўртасида маданий алоқаларни тиклаш йўлидаги муҳим қадамлардан бири бўлиб хизмат қилади. Иккинчидан, буюк адибнинг ижоди китобхонликни тарғиб қилиш, китобхонлик маданиятини юксалтириш, шунингдек, кино санъатининг ривожланишида ижодий ҳамкорликни янги босқичга олиб чиқади.\nФильмнинг премьерасини 2018 йил декабрь ойида ўтказиш режалаштирилган.\nАкромжон Сатторов, Ҳотам Мамадалиев (сурат) ЎзА


Коронавирус билан зарарланганлар сони миллион нафардан ошган давлатлар 20 тага етди — Sof.uz\nКоронавирус билан зарарланганлар сони миллион нафардан ошган давлатлар 20 тага етди\n6.02 08:57 101 Тиббиёт\nКоронавирусни юқтирганлар сони миллион нафардан ошган мамлакатлар 20 тага етди. Ушбу рўйхатга Чехия йигирманчи бўлиб қўшилди. Сўнгги маълумотларга кўра, мамлакатда вирус билан зарарланганлар сони 1 013 352 кишига етган.\nДунё бўйича жами тасдиқланган ҳолатларнинг қарийб 80 фоизини ушбу йигирма мамлакат аҳолиси ташкил этмоқда. Айни пайтда сайёрамизда 104,4 миллион нафар одам ушбу инфекция билан зарарланган.\nИкки мамлакатда эса аллақачон вирусни юқтириб олганлар сони 10 млн. нафардан ошиб кетди. Хусусан, АҚШда пандемия бошидан бери 26,55 млн., Ҳиндистон 10,79 млн. кишида касаллик тасдиқланган.\nШунингдек, энг кўп касаллик қайд этилган 20 давлат рўйхатида Бразилия (9,34 млн.), Россия (3,91 млн.), Буюк Британия (3,89 млн.), Франция (3,23 млн.), Испания (2,91 млн.), Италия (2,59 млн.), Туркия (2,50 млн.), Германия (2,26 млн.), Колумбия (2,13 млн.), Аргентина (1,96 млн.), Мексика (1,88 млн.), Польша (1,53 млн.), Жанубий Африка Республикаси (1,46 млн.) Эрон (1,44 млн.), Украина (1,27 млн.), Перу (1,15 млн.), Индонезия (1,12 млн.) ҳам кирган.\nЧехия 100 минг аҳолига юқтирганларнинг улуши бўйича биринчи ўринда турибди. Бу ерда ҳар 100 минг кишидан 9,47 нафари вирус билан зарарланган. АҚШда бу кўрсаткич 8,17 минг нафарни ташкил этмоқда.\nАйни пайтда энг кўп беморга эга мамлакатлар рўйхатида АҚШ (9,78 млн.) етакчи.


Кундалик — Страница 2 — birinchi-prezident.uz\n— Кекса устоз Ҳалим Абдураҳмонов ўқувчи Исломжонни бу қадар эъзозлашининг боиси нимада? – дея сўрадим мактаб директори Сайёра Маликовадан. — Албатта, ўқитувчи синфда ҳаммага бирдай қарайди. Ҳаммага бирдай таълим тарбия беради. Лекин ҳаммага бирдай меҳр беролмайди. Чунки, бировни бировга меҳр боғлаши Худодан. Ҳалим Абдураҳмонов Исломжонни кўрсатиб, бу болада бир хислат бор, ҳеч кимда йўқ бир фазилат бор, шу болани Худога ёқадиган бир …\nБуюк устоз Одил Ёқубовнинг Ислом Каримов ҳақида айтган сўзлари ҳеч қачон ёдимдан чиқмайди. У пайтлар Одил Ёқубов нафақага чиққан, хукумат эътиборидан бироз четда, кекса ва хаста ҳолатда эди. У кишининг олдига борганлар ғамгусорлик билан «Нега фалончи фалончилар қаҳрамон бўлди-ю, сиз бўлмадингиз, ҳолбуки энг лойиғи сиз-ку, бунга чидаб бўладими?», — дейишар, Одил Ёқубовни Ислом Каримовга қарши гиж-гижлашарди. Одил ака босиқлик билан …\nТемирчининг ўғли Аҳмаджон Отажонов ҳикоя қилади : — Айни қирқ ёшга тўлган қирчиллама пайтим. Сал ўйинқароқлигим бормиди, ё ишнинг ҳаддан ташқари кўплиги чарчатдими, бу азобу-уқубатларнинг менга нима кераги бор дедим-да, иш жойимни ўзгартиришга қарор қилдим. Эрталаб Тўрткўлга йўл олдим. Отамни уста Бекжон дердилар. Темирчилик касби орқали у кишини ҳамма танир, ҳурмат қиларди. Отам, арзимни эшитиб турдилар-да, узоқ ўйга толдилар. Сўнгра …


Кун мобайнидаги учинчи ўлим: Тошкентда яна бир COVID-19га чалинган аёл вафот этди - UzNews.uz\nКун мобайнидаги учинчи ўлим: Тошкентда яна бир COVID-19га чалинган аёл вафот этди\nБемор аёл бир неча кун давомида тана ҳароратининг кўтарилиши, томоғида оғриқ ва ҳолсизлик бўлишига қарамасдан шифокорларга ўз вақтида мурожаат қилмаган.\nСоғлиқни сақлаш вазирлигининг хабарига кўра, Тошкент шаҳри Юнусобод туманида яшовчи, 49 ёшли Н.У. (аёл киши) бир неча кун давомида тана ҳароратининг кўтарилиши, томоғида оғриқ ва ҳолсизлик бўлишига қарамасдан шифокорларга ўз вақтида мурожаат қилмаган.\nУнга “Икки томонлама пневмония, ўткир нафас ва юрак қон-томир етишмовчилиги, кома I” ташхиси қўйилган. Беморнинг даволаниши давомида кунлик аҳволи малакали шифокорлар томонидан доимий назоратга олинган.\nБироқ шифокорларнинг стандартлар асосида ўтказган реанимацион муолажаларига қарамасдан бемор ўткир нафас ва юрак етишмовчилигидан вафот этди.


Меҳнат ярмаркасида беш мингга яқин бўш иш ўрни таклиф этилди\nС начала работы biznes-daily.uz 8 031 570\nГлавная Все новости Узбекистана Меҳнат ярмаркасида беш мингга яқин бўш иш ўрни таклиф этилди\nТошкент шаҳар прокуратураси, шаҳар ҳокимлиги ҳамда бандлик бош бошқармаси ва бошқа мутасадди идоралар билан ҳамкорликда ишсиз фуқароларни, ёшларни ва касб-ҳунар коллеж битирувчиларини иш билан таъминлаш мақсадида Низомий номидаги Тошкент Давлат педагогика университети биносида бўш иш ўринлари меҳнат ярмаркаси ўтказилди.\nЎтказилган меҳнат ярмаркасида Тошкент шаҳрининг Чилонзор, Учтепа, Сергели, Яккасарой ва Шайхонтоҳур туманларида фаолият юритаётган 200 га яқин корхона ва ташкилотлар 5 мингга яқин бўш иш ўринлари билан иштирок этди.\nТадбирда Тошкент шаҳридаги тижорат банкларининг 15 дан зиёд филиаллари тадбиркорлик фаолиятини бошлаш истагида бўлган фуқаролар учун тайёрланган бизнес режалари ҳамда имтиёзли кредит пакетлари билан қатнашди.\nКорхона ва ташкилот вакиллари касб-ҳунар коллеж битирувчиларига бўш иш ўринлари, меҳнат шароитлари ва имтиёзлар ҳақида батафсил маълумотлар берди.\nМеҳнат ярмаркаси тадбирида жами 2 минг 330 нафардан ортиқ фуқаро иштирок этиб, улардан 388 мурожаат қайд этилди. Бандликка кўмаклашиш марказлари томонидан ишсиз фуқароларни ишга жойлаштириш мақсадида 126 йўлланма берилди, улардан 17 нафари билан меҳнат шартномаси имзоланди.


Ўзбекистон Баҳойлари - Баҳоий Эътиқодининг Жарчиси\nБаҳоий Эътиқодининг Жарчиси\nДунё тарихининг жўшқин даври бўлган ХIX асрнинг ўрталарида, ёш бир савдогар, Ўзининг инсоният ҳаётини тубдан ўзгартиришга қодир бўлган хабар олиб келганини эълон қилди. Унинг ватани бўлмиш Эронда маънавий тушкунлик даври кечаётган бир пайтда, Ул Зотнинг бу хабари жамиятнинг барча синфлари орасида ҳаяжон ва умид уйғотиб, шиддат билан минглаб издошларни ўзига жалб этди. Ул Зот араб тилидан “Дарвоза” маъносини англатувчи “Боб” деган мақомни қабул айлади.\nЎзининг руҳий ва ахлоқий реформацияга чақириғи, ҳамда аёллар мавқеи ва камбағаллар аҳволини яхшилашга қаратган эътибори билан, Ҳазрати Бобнинг руҳий янгиланишга оид кўрсатмалари инқилобий бўлдилар. Шунинг билан бирга, Ул Зот Ўзининг мустақил, алоҳида динига асос солди ва издошларини ўз ҳаётларини тубдан ўзгартириш ва буюк қаҳрамонлик ҳаракатларини бажаришга даъват этди.\nҲазрати Боб инсониятнинг янги замон остонасида тургани ҳақида эълон қилди. Ул Зотнинг атиги олти йиллик вазифасининг мақсади, барча дунёвий динларда ваъда қилинган, тинчлик ва адолатлилик замонига бошлагувчи Оллоҳ Мазҳари бўлмиш Ҳазрати Баҳоуллоҳнинг келишига замин яратиш эди.\n«Унинг ҳаёти, инсоният кўришга мушарраф бўлган...»\n— Ҳазрати Боб хотирасига таъзим; 19 аср Француз ёзувчиси А.Л.М. Николя [A.L.M. Nikolas]


Пул тўла ертўлалар, қимматбаҳо автомобиллар ва хориждан уйлар. Коррупция бошқармаси коррупцияга ботди\n18:54 / 20.05.2017\nТожикистонда Давлат молиявий назорат ва коррупцияга қарши кураш агентлиги ходимига тегишли пуллар, олтинлар, бошқа қимматбаҳо бойликлар ҳамда 6та автомобил яшириб қўйилган бункер аниқланди. Аввалроқ, ҳуқуқ-тартибот идоралари яширин жойдан 35 млн доллар топишган. Мамлакатда кўпчиликни қамраб олган коррупция ҳақида деярли ҳар қадамда сўз юритишмоқда.\nЯқинда Тожикистон парламенти “Ҳукумат тўғрисида”ги қонун лойиҳасига тузатишларни маъқуллади. Унга кўра, ҳукумат мулозимлари ва уларнинг аъзолари ҳар йили даромадлари ҳамда мол-мулки тўғрисидаги маълумотни ошкор этишлари керак. Айрим экспертларнинг фикрича, Душанбе бу билан жамиятдаги мазкур салбий кўринишга қарши кураш борасида халқаро мажбуриятини бажармоқда.\nРеспублика юқори лавозимли мулозимлари орасида коррупцияга қарши кураш эса ҳақиқий блокбастерга ўхшаб кетади. Хусусан, 16 май куни Миллий хавфсизлик давлат қўмитаси Давлат молиявий назорат ва коррупцияга қарши кураш агентлиги катта терговчиси Фирдавс Ниёзбадаловнинг Сўғд вилояти Бўстон туманидаги уйида тинтув ўтказилди. Мулозимнинг ўзи бир неча кун аввал ҳибс этилганди. Бу ҳақда Тожикистоннинг «Ахбор» нашри хабар қилди.\nНиёзбадаловнинг уйидаги яширин ертўладан доллар, олтин ва қимматбаҳо тошлар тўлдирилган бир нечта қоп топилган. Бундан ташқари, 6та йўлтанламас борлиги аниқланган. Қоплар муҳрланиб бошқармага олиб кетилган. Нашрнинг қайд этишича, Фирдавс Ниёзбадалов Тожикистон миллий хавфсизлик кенгаши собиқ котибининг куёви, унинг отаси Сўғд вилояти прокурорининг собиқ ўринбосаридир. Таъкидланишича, ҳуқуқ идоралари Фирдавс Ниёзбадаловни тўсатдан аниқлашмаган, балки акаси, Хўжанд шаҳар прокуратураси терговчиси Алишер Ниёзбадаловнинг кўрсатмаси асосида келишган. Унинг уйида ҳам тинтувдан кейин катта миқдордаги бойликлар мусодара қилинган эди.\nХабарларга кўра, коррупцияга қарши идора мулозимларини ҳибсга олиш ва вазифаларидан озод этиш апрел ойи охирларида бошланган. Биринчи бўлиб агентлик тергов бошқармаси раҳбари Фируз Холмуродзода нишонга айланган. Унинг уйидан 1,3 млн доллар ва 6 кг олтин топилган. Бундан ташқари, Душанбе шаҳрида 31 та хонадон, пойтахтнинг Чортут мавзесида иккита ҳовли, Австрияда тураржой, Варзоб дарасида дала ҳовли ҳам унга тегишли экани аниқланган. Тинтув чоғида, шунингдек, бир нечта банк карточкалари ва 9та сохта паспорт аниқланган.\nБироқ, бу борада энг йирик натижа Хайрзода оиласи уйида қўлга киритилди. Агентлик директори ўринбосари Давлатбек Хайрзода республикани тарк этишга уриниш чоғида қўлга олинди. Унинг Ромитдаги ота-онаси истиқомат қиладиган уй ошхонасининг поли остида бетонли ертўла аниқланди. У ердан оператив ходимлар 35 млн доллар пулни олиб чиқишди.\n«Пуллардан колумбиялик наркобарон Пабло Эскобар ҳақидаги филмда бўлгани каби девор барпо қилишди. Мен бу қадар кўп пулни ҳеч қачон кўрмаганман», – деган «Ахбор» суҳбатдоши.\nБугунги кунга келиб, Коррупцияга қарши кураш агентлигининг 17 нафар ходими қўлга олинган. Улар мансабини суиистеъмол қилиш, коррупция, ҳужжатларни қалбакилаштиришда айбланмоқда. Бошқа хабарларга кўра, ушбу идоранинг турли даражадаги ва турли бўлимларининг жами 40 мулозими ушланган. Бошқарманинг ўзи деярли йўқ қилинган. Биргина Тожикистон президенти Имомали Раҳмонга қариндошчилиги бўлган (Раҳмоннинг катта акасининг куёви) бўлим бошлиқларидан бири Сафар Жобирзода бошқа бошқармага ўтказилган.\nКоррупцияга қарши кураш агентлиги эса, ходимларининг ушланишини изоҳлашдаан бош тортгани ҳолда, улар Бош прокуратура ва МХДҚ ҳамкорлигида ўтказилаётган амалиёт бошланишидан аввалроқ ишдан бўшатилганини таъкидламоқда. Шу билан бирга, ҳибсга олинганлар қаерда сақланаётгани, мусодара қилинган товар-моддий бойликлар давлат бюджетига киритиладими ёки бошқа мақсадларда фойдаланиладими, номаълум.\nАйни вақтда, экспертлар ва жамоатчилик Тожикистондаги коррупцияга қарши кураш хусусида турлича фикрларни билдиришмоқда. Айримлари ҳукумат коррупцияга қарши жиддий курашишга қарор қилганини таъкидлашса, бошқалари «ҳокимиятни бошқараётган тўдалар бир-бирини еб битираётгани»ни айтишмоқда.\nЮридик фанлари доктори Шокир Ҳакимовнинг сўзларига кўра, «Тожикистон халқаро институтлар қаршисида коррупцияга қарши кураш мажбуриятини кўнгилли равишда олди». «Шундай экан, эндиликда, ҳокимият жамият ва давлат бошқарув органларидаги ушбу иллатга қарши кураш бўйича сиёсий истак борлигини намойиш этиши керак. Бу хорижий инвестицияларни жалб этишга тўсиқ бўлмоқда. Шу билан бирга, айтиш мумкинки, бу акция вақтинчалик мазмунга эга бўлиб, республика ташқи ишлар вазири Сирожиддин Асловнинг ЕИ мамлакатларига ташрифи арафасида ижобий фикр уйғотишга қаратилганди», – деб ҳисобламоқда Ҳакимов.\nҲақиқатдан ҳам Тожикистон ТИВ раҳбари Брюсселда «Душанбе коррупцияга қарши курашни фаоллаштиргани» тўғрисида баёнот берди. Маълумки, Тожикистон дунёнинг энг коррупциялашган мамлакатларидан биридир. Халқаро Transparency International ташкилоти ҳар йилги ҳисоботида 176 мамлакат орасида Тожикистонни 151-ўринга муносиб кўрган, республика 2016 йилги кўрсаткичдан 15 ўринга тушиб кетганди.\n«Ҳеч кимга сир эмаски, коррупция дунёнинг барча мамлакатларида бор, бироқ бизнинг мамлакатимизда бу ҳолатга қарши кураш фаоллаштирилди. Республикадаги ижтимоий-иқтисодий ҳолатни яхшилаш учун таъмагир мансабдорларга қарши энг кескин чоралар кўрилади. Айтишим мумкинки, биз бу борада сезиларли натижаларга эришдик», – деган Аслов.\nАммо, Ҳакимовга кўра, коррупцияга қарши жиддий курашиш учун мамлакатда парламент назоратини ва умуман парламент фаолиятини кучайтириш керак. «Ижроия ҳокимияти томонидан назорат қилинувчи, парламент ва суд тизими, мавжуд кадрлар сиёсати, маҳаллийчилик сақланиб қолар экан – коррупцияга қарши самарали курашиб бўлмайди», – дейди фан доктори. Унинг фикрича, бу ўринда ОАВ ўрнини ҳам кучайтириш керак ва улардаги танқидий мақолалар ҳокимиятнинг масъул идоралари томонидан жиддий текширувларга олиб келиши керак.\nРоссиялик ҳуқуқшунос Шарбатулло Содиқовнинг фикрича, Тожикистонда коррупцияга қарши курашнинг янги даври бошланган. «Агар илгарилари қуйи даражадаги коррупцияга қарши курашилган, илгари нари борса ДАН ходими ва қишлоқ кенгаши раисини коррупцияда айблашган бўлса, бугунги кунда юқори лавозимли мулозимлар орасида тозалаш ишлари бошланди.\nЎйлайманки, коррупцияга аралашиб қолган юқори лавозимли давлат мулозимларига қарши кураш ижобий тенденциядир. Бу кураш республикага янги бош прокурор сифатида Юсуф Раҳмон Аҳмадзода тайинланганидан кейин бошланди. Қайд этиш ўринлики, барча ҳибсга олишлар Бош прокуратура томонидан жиддий равишда тергов қилинганидан сўнг амалга оширилмоқда. Ушланганлар эса, тергов билан ҳамкорлик қилмоқда», – деган Содиқов «НГ» нашрига. Унинг таъкидлашича, бу ҳукуматнинг коррупцияга қарши ҳақиқий кураш бошлаганини англатади. Бу, ўз навбатида, аҳоли учун ижобий ишорадир.


Томорқачиликни ривожлантириш учун келгуси йили 100 млн АҚШ доллари ажратилади | O'zLiDeP\nТоморқачиликни ривожлантириш учун келгуси йили 100 млн АҚШ доллари ажратилади\nАслида томорқа битмас-туганмас хазина, даромад манбаи. Бу ҳақда кўп гапирилаётган ва ёзилаётган бўлса-да, мамлакатимизнинг баъзи ҳудудларда томорқачилик соҳасини ривожлантириш, унда экспортбоп маҳсулотлар етиштиришга етарли эътибор қаратиляпти, деб бўлмайди.\nПрезидентимиз раислигида қишлоқ хўжалиги ерларини ижарага бериш, мева-сабзавотчилик кластерлари ҳамда томорқа хўжаликлари фаолиятини янада ривожлантириш борасидаги устувор вазифаларга бағишланган видеоселектор йиғилишиида бу ҳақда айтиб ўтилди ва соҳани жадал ривожлантириш масалалари муҳокама қилинди. Энг қувонарлиси, давлатимиз раҳбари 500 минг гектардан зиёд томорқадан самарали фойдаланиш учун келгуси йил 100 миллион АҚШ доллари ажратилишини қайд этди.\nҲар бир фуқаронинг ўз томорқасидан унумли фойдаланиши ва томорқада деҳқончиликни йўлга қўйиш учун оилавий тадбиркорлик дастури шартлари асосида имтиёзли кредитлар ажратилиши белгиланди. Самарали фаолият юритаётган томорқа хизмати корхоналари негизида 35 та томорқа хизмати кластери ташкил этилиши айтиб ўтилди. Уларда кўчатчилик иссиқхонаси, кичик техника парки, совуткичли омборхона, қуритиш, саралаш ва қадоқлаш цехи, инкубатор, ем ишлаб чиқариш каби хизматлар жамланади.\nЙиғилишда Президентимиз томорқада етиштирилган маҳсулотларни кафолатли харид қилиш мақсадида ҳар бир туманда кооперациялар ташкил этиш зарурияти мавжудлигини қайд этиб, уларга омборхоналарни жиҳозлаш, қуритиш, саралаш ва қадоқлаш ускуналари харид қилиш учун 30 фоизгача субсидия берилишини айтди. Томорқа хизмати корхоналарига уруғлик, кўчат, мини техника харид қилиши ҳамда айланма маблағ учун, ҳоким ёрдамчилари кафиллиги асосида 300 миллион сўмгача гаровсиз кредит берилиши ҳам бу соҳани изчил ривожлантиришда муҳим аҳамият касб этади.\nЯна бир имконият ҳақида айтиб ўтадиган бўлсам, сув таъминоти оғир томорқа ерлари ва фойдаланишдан чиққан майдонларни суғориш харажатларининг бир қисмини бюджетдан қоплаш тартиби 2026 йил 1 январга қадар узайтирилади.\nЯна бир муҳим масала сифатида шуни алоҳида қайд этиш жоиз, келгуси йил пахта ва ғалладан қисқартириладиган 80 минг гектар ер аҳолига деҳқон хўжалиги ташкил этиш учун 10 сотихдан 1 гектаргача, 10 йил муддатга ижарага бериляпти. Бунда асосий мезон – томорқадан самарали фойдаланиш ва яратиладиган иш ўринлари бўлади. Танловда деҳқончиликда тажрибаси бор аҳоли, шунингдек, 3 та ижтимоий дафтарга кирган оилалар иштирок этиши белгиланмоқда. Очиқ электрон танловда ҳар бир талабгорнинг ҳозиргача ўз томорқасидан қандай фойдаланаётганига янги жорий этилаётган ҳоким ёрдамчилари баҳо бериб бориши ҳам адолатли мезонлардан биридир. Ушбу ерларда деҳқончилик учун оилавий тадбиркорлик дастурлари доирасида сабзавот, полиз ва дуккакли экинлар экишга 6 ойлик имтиёзли давр билан 2 йилгача кредит ажратилади.\nЭътибор қилаяпсизми, томорқачиликни ривожлантириш учун давлатимиз томонидан шунча имконият ва имтиёз бериляпти. Шундай экан, ҳар бир киши ўз ихтиёридаги бир парчагина бўлса-да томорқасидан унумли фойдаланса, ўз рўзғори тўкинчилигига, бозорларимиз мўл-кўлчилигига, қолаверса, оиласи бюджетига катта ҳисса қўшган бўлади.


Онлайн мулоқотда талабаларни турар-жой билан таъминлаш ва ижарага жойлаштириш тартиби ҳақида сўз борди - QarshiDU.Uz\nОнлайн мулоқотда талабаларни турар-жой билан таъминлаш ва ижарага жойлаштириш тартиби ҳақида сўз борди\nЖорий йилнинг 10 сентябр куни Қарши давлат университетида талабаларнинг талабалар турар жойига жойлашиши ва ижарага турар жой топишида кўмаклашиш бўйича овозли чат ташкил этилди. Овозли чат университетнинг Телеграмдаги "qardu_prorektor" расмий каналида бўлиб ўтди. Овозли чатда ҚарДУ Ёшлар масалалари ва маънавий-маърифий ишлар бўйича проректори Элёр Ибрагимов, Ахборот хизмати раҳбари Ойбек Юсупов, шунингдек, барча масъуллар ҳамда талаба-ёшлар ва уларнинг ота-оналари иштирок этдилар.\nОвозли чат аввалида Элёр Ибрагимов университет раҳбарияти ҳар бир талабани ўз фарзандидай кўриб, унинг тақдирига бефарқ бўлмаслиги, уларнинг ҳар бир муаммоси устозлар кўмагида ҳал қилиниши ҳамда амалий ёрдам берилишини алоҳида таъкидлади. Спорт ва илм-фан тўгараклари, “Ректор кубоги” доирасида ташкил этиладиган кўрик-танловлар хусусида батафсил сўз юритди. Онлайн мулоқотнинг асосий мавзуси талабалар турар жойига жойлашиш ва имтиёзлар қўлланилиш тартиби, ижарада яшовчи талабалар учун яратилган имкониятлар бўйича зарур маълумотлар берилди.\nАйни дамда университетга қарашли 1-2-3-8-талабалар турар жойларида таъмирлаш ишлари олиб борилмоқда. Шунингдек, 4-5-6-7-талабалар турар жойларида янги мебеллар – икки қаватли кроватлар олиб келиниб, ўрнатилмоқда. Натижада жорий ўқув йилида талабалар турар жойига эҳтиёжи бор 55 фоиз талабалар қамраб олинади.\nОвозли чат давомида талабалар ҳамда ота-оналар томонидан берилган барча саволларга атрофлича жавоб қайтарилди. Якунда бу каби овозли чатлар яна ташкил этилиши ва керакли маълумотлар университет расмий саҳифаларида бериб борилиши қайд этилди.\nТеглар: #Onlayn muloqot


Ўзбекистонда чиқариладиган Volkswagen Caddy автомобилларининг нархи маълум қилинди (фото)\nVolkswagen концерни Caddy автомобилларининг Ўзбекистондаги сотилиш қийматини маълум қилди. 3 хил намунада таклиф қилинаётган автомобиллар 172 100 000 сўмдан бошланади.\nГерманиянинг “Volkswagen” концерни Ўзбекистонда ўз автомобилларини ишлаб чиқаришни йўлга қўйиши ҳақида хабар қилинган эди. Концерн моделлари Жиззахда барпо этилаётган заводда 2022 йилда йўлга қўйилиши режалаштирилган. Ҳозирда бу ерда қурилиш-монтаж ишлари қизғин кетмоқда.\n27 июл куни эса, Volkswagen Ўзбекистон автомобил бозори учун ўз моделларининг онлайн тақдимотини ўтказди.\nШундай қилиб, ҳозирча, Volkswagen Caddy 3 хил намунада ва 3 хил нарх сегментида харидорларга ҳавола қилинади.\nVolkswagen Caddy (Kasten)\n172 млн 100 минг сўмдан сотиладиган Volkswagen Caddy (Kasten) автомобили, асосан, юк ташишга мўлжалланган. Унинг ўртача ёнилғи сарфи 100 км.га 7,1 литрни ташкил этади. Двигатели 110 от кучига тенг бўлиб, 5 босқичли механик узатмалар қутиси ёрдамида ҳаракатланади. 12,5 сонияда тезлигини 100 км/соатга етказа олади. Тўпламда орқага жойлаш сенсорли датчиклар, баландликка тўхтаб турган жойидан ҳаракатланишда ёрдам берувчи тизим, электррул кучайтиргич, масофадан бошқарилувчи марказий қулф тизимлари мавжуд.\nVolkswagen Caddy (Kombi)\nVolkswagen Caddy (Kombi) 190 000 000 сўмдан тақдим этилмоқда. Унинг ҳам техник кўрсаткичлари Volkswagen Caddy (Kasten) билан бир хил. Биргина фарқи автомобилнинг юк ва йўловчи ташишга мослаштирилганидир.\nVolkswagen Caddy (Trendline)\nНархи 221 900 000 сўм сифатида белгиланган Volkswagen Caddy (Trendline) моделлар қаторидаги энг қиммати саналади. У фақат йўловчи ташишга мўлжалланган бўлиб, ҳайдовчи билан бирга 7 кишини таший олади. Техник кўрсаткичлари Volkswagen Caddy (Kasten) модели билан айни.\nШу билан бирга, тўплам жиҳозланишида бирмунча ўзгаришлар мавжуд:\nБамперлар кузов рангига бўялган бўлади, олд ўриндиқлар алоҳида бошқарилган тарзда қиздирилади, кондиционер, Caloundra 6J х15 қуйма дисклари, туманга қарши фаралар, орқага жойлаш сенсорли датчиклар, баландликка тўхтат турган жойидан ҳаракатланишда ёрдам берувчи тизим, электррул кучайтиргич, масофадан бошқарилувчи марказий қулф бўлади.\nАвтомобилларга бугундан эътиборан компания сайтида ёки Тошкент шаҳри, Сергели тумани, Обиҳаёт кўчаси 39-уйда жойлашган савдо дўконида буюртма бериш мумкин.\n600 миллион сўмлик 30 Z 777 ZZ авторақамини Aҳад Қаюм сотиб олдими?\nАукционда нархи 600 млн сўмга чиққан 30 Z777ZZ авторақами бўйича изоҳ берилди\nЎзбекистонда фақат электромобиллар ишлаб чиқарилиши мумкин\nЭски намунадаги ҳайдовчилик гувоҳномасининг муддати узайтирилмоқда


Сенатор мурожаатчилар билан учрашди ва масалалар ҳал этилди - zarnews.uz\nОлий Мажлис Сенатида доимий асосда ишловчи сенаторлар шу кунларда ҳудудларда бўлиб, маҳаллий Кенгашлар депутатлари, аҳоли билан учрашувлар ўтказмоқда.\nАйни пайтда Самарқандда бўлиб турган Сенатнинг ёшлар, маданият ва спорт масалалари қўмитаси раиси Бахтиёр Сайфуллаев бугун Паст Дарғом туманида бўлди.\nХалқ депутатлари Паст Дарғом тумани кенгаши котибияти ва доимий комиссиялар раислари билан мулоқот давомида сенатор парламент юқори палатасининг яқинда ўтказилган ўн иккинчи ялпи мажлисида муҳокама этилган масалалар ҳақида маълумот берди. Давлатимиз раҳбарининг Олий Мажлисга Мурожаатномаси ҳамда “Ёшларни қўллаб-қувватлаш ва аҳоли саломатлигини мустаҳкамлаш йили” Давлат дастурида белгиланган вазифаларни амалга оширишда маҳаллий Кенгашларнинг ўрни, амалга ошириладиган ишлар ҳақида сўз юритилди.\nШундан сўнг Б.Сайфуллаев пастдарғомлик фуқароларнинг Олий Мажлис Сенатига йўллаган мурожаатларини жойига бориб ўрганди. Жумладан, туманнинг Ўрта Чархин маҳалласида яшовчи тадбиркорлар Б.Шокиров ва С.Шокировларнинг банк билан боғлиқ мурожаати томонлар иштирокида муҳокама қилиниб, муаммога ижобий ечим топилди. Шунингдек, Олти қаҳрамон маҳалласида истиқомат қилувчи Э.Пармоновнинг аризаси кенг жамоатчилик билан бирга кўриб чиқилди.\nТеглар: Паст Дарғом Сенат


04 август 2020, Тошкент вақти: 09:58\nҚирғизистон орқали Сўх туманига олиб борувчи йўлдаги Водил чегара постида турган сўхлик ишчилар, 13 июль, 2020\nБош вазир ваъдаси билан Тошкентдаги Olmazor city қурилишига ишга ёлланган, бироқ маошнинг озлиги ва яшаш шароитининг ёмонлигидан норози бўлиб Фарғонага қайтган бир гуруҳ сўхлик уста ҳануз уйига етолмаяпти.\n15 юртдоши номидан Озодликка боғланган усталардан бирига кўра, улар 7 июлдан бери Ўзбекистон-Қирғизистон чегарасидаги "Водил" постига қатнамоқда, аммо Сўх анклавига ўтишига рухсат берилмаётир.\nБу сўхлик ишчилар Тошкентдаги ишни ташлаб, Фарғонага қайтгач, карантин марказига жойлаштирилгани ҳақида Озодлик 29 июнь куни хабар қилган эди.\n13 июль куни Озодлик билан суҳбатлашган сўхлик уста йигит Шоҳрузнинг айтишича, улар 7 июль куни 14 кунлик карантинни тугатиб, махсус автобусда ИИВ ходимлари кузатувида "Водил" чегара постига олиб борилган.\n- 7 июль куни карантиндан чиқдик, коронавируси йўқ, деган қоғозни беришди. Ўша куни мелисалар билан битта автобусга солиб, "Водил" чегара постига олиб боришди. Борсак, чегарачилар ўтказмади. Сўх туманидан махсус вакили келиши керак эди, келмади, дейишди. Шу билан Фарғона вилояти ҳокимлиги қайтариб олиб келишди. Улар кимни қоладиган уйлари бўлса, бориб кутиб туришсин, хабар берамиз, дейишди. Шундан бери сарсонмиз. Чегара постидаги автобекатда ҳам тунадик, ёмғирлар ёғди, бировларни иссиғи чиқиб кетди. Ҳалиям Сўхга ўтолмаяпмиз, - деди Шоҳруз.\nҚуйида Шоҳруз билан суҳбатни тинглашингиз мумкин:\nУйига кетолмай, Фарғонада сарсон бўлиб юрган сўхлик усталар тақдири борасида Озодликка маълумот берган Фарғона вилояти ҳокими матбуот котиби Муҳаммаджон Обидовнинг айтишича, ҳозирда бу 15 кишилик гуруҳ ва бошқа сўхликларнинг рўйхати тузилган.\n- 10 июлдан Ўзбекистонда карантин чоралари кучайтирилди, шуни натижасида чегараларда ҳам худди шундай чора-тадбирлар амалга ошириляпти. Бунинг устига, Қирғизистонда ҳам кейинги пайтда коронавирус билан касалланиш кескин кўпайиб кетди. Шунинг учун қўшни давлат ҳам чегараларни қаттиқ қўриқлаяпти, кириш-чиқиш кескин чекланган. Шунинг учун, чегарадан ўтиши шарт бўлганларинг рўйхатини қилиб, Call-center орқали Ўзбекистон Махсус комиссиясига бердик. Ўз навбатида Қирғизистон Ҳукумат комиссиясидаги Call-center ҳам ҳамкорликда иш олиб бориб, рўйхатни Чегара қўшинларига берган. Ҳозир Қирғизистон томонидан жавоб кутиляпти. Ҳар ҳолда жавоб узоқ кутилмайди, - деди матбуот котиби.\nТошкент шаҳар ҳокимлиги томонидан Olmazor City ва Yunusobod Business City лойиҳалари доирасидаги қурилишларни олиб бораётгани айтилган Discover Invest ширкати сўхликларнинг шикояти юзасидан Озодликка жавоб беришни ваъда қилган, бу ҳануз жавоб бермаган.


ТЎЙЛАР ЯРАШГАН ЮРТ — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Ўзбекистон/ТЎЙЛАР ЯРАШГАН ЮРТ\nТЎЙЛАР ЯРАШГАН ЮРТ\nБугун эрталаб карнай-сурнай садоси билан уйғониб кетдим. Соатга қарасам олти. Маҳалламизда Абдусаттор ака тўй бошлабди. Тўйга ўтдик, дастурхон тўкин-сочин. Меҳмонлар тўй эгаларини табриклаб, бироз ўтиришиб кейинги тўйларга жўнашмоқда.\n-Бугун тўй доимгидан анча кўп, Қурбон ҳайити арафасида кўпчилик яхши ният билан тўй бошлашди, уларга ҳам улгурайлик,-дея тўй эгаларидан рухсат сўради маҳалла оқсоқоли нуроний отахон.\nФотиҳа қилиб кейинги тўйга ўтдик, бу ерда ҳам ўйин-кулги, тўкин дастурхон. Юртимизда тўйлар авжида, бу эса фаровонлик белсигидир. Кимдир фарзандларининг никоҳ тўйларини ва яна кимдир суннат тўйларини ўтказмоқда, элга дастурхон ёзиб қувончини улашмоқда.\nТўйлар тўйга, байрамлар байрамга улашсин. Юртимизга тўйлар ярашади. Улуғ айём кунлари ҳаммани муборак байрам-Қурбон ҳайити билан табриклаймиз!\nUZEX БИРЖАСИ AVTORAQAM ТИЗИМИДА ЯНГИ ХИЗМАТ ТУРИНИ ИШГА ТУШИРДИ


“СОДИҚ ЧАВАНДОЗ” 17-қисм - Favvora | билим чашмасидан отилган фаввора\n2016-07-17 1989 Ko'rilgan Содиқ чавондоз 2\n-Нега саййидим, ахир бугун сиз меҳр қўйган Жалолиддин ёвни ер тишладибди-ку, бу унинг йўл устидаги ногоҳ ғалабасидир. Бевафо амирлардан, юз ўгириб кетаётган, тоғаси билан ади-бади айтишмай, ҳокимиятдан халқини суйган одамнинг – зафари-ку, нимага шод бўлмайсиз?!\n-Мен ҳам унинг ҳеч бўлмаса, ортида туриб Илёс ва Ийсо акамлар билан тенг келиб қатнашмаганим алам қилмоқда! Бу зафарга менинг ҳеч қандай ҳиссам йўқ бўлса, нега суюнаман, қандай шод бўлай?! Ўтган сафар Жалолиддинни отаси ўрнига тайинлабди дейилганда роса суюнган эдим, афсуски ўша суюнишнинг ҳам умри қисқа экан, дарров унга қарши суиқасд уюштиришибди.\n-Тушкунликка тушманг саййидим, сиз ўзингиз ўйингиз ёки фикрингиз ила акаларингиздан ортда қолганингиз йўқ! Сизга ва Билол оғангизга Тоҳир оға – яъни етакчингиз буйруқ қилгани учун эртасига йўлга чиқдик. Агар ўша туни акаларингиз, Қосим оғангиз ортидан сизни ҳам жўнанг деганда, мен ўша туниёқ болаларни тайёрлаб, сиз билан йўлга чиқишга ҳозиру-нозир бўлардим! Ғам еманг саййидим, яна кўп ўринларда ажаб эмас, сизнинг ҳам бу шавкатли – Жалолиддин қўшинига нафингиз тегса! Бу оламнинг ўзи шунақа; бир кун қувончли, бир куни эса ҳасрат ва қайғу олиб келади. Абадий ва рохат манзили жаннат эканлигини унутманг, саййидим!\n-Иншааллоҳ, айтганингиз келсин Хусниойгинам, менинг қоронғуга бурканаётган ичимга ёруғлик тақдим этдингиз!\nАмин ўзларидан анча нарида тўхтаган Тоҳир ва Билол оғалар тин олаётган ерга келиб, уларининг даврасига қўшилди. Тоҳир оға ўта ҳушёр эмасми, аҳли олдига бориб, қайтиб келаётган Аминга синчиклаб қаради-да, у даврага қўшилиши билан унга савол берди:\n-Иним Амин, нега аҳлинг сари кета туриб, хомуш эдинг? Энди бўлса, янги чиқаётган ой мисоли юзингга ёруғлик оралай бошлабди?!\n-Сиз одамни яхши тушунасиз, Тоғир оға! Менга шунча йиллар ҳақиқий ака, ҳақиқий биродар бўлиб, кўп нарсаларни таълим бериб уқдирдингиз! Йигит киши учун, зулмга қарши туриш, адолатпарвар бўлишдан суюкли нарса борми ўзи?! Ўз жонажон шаҳридан айрилган, саноқли суворийлар билангина қолган Жалолиддинни ёнида, ҳеч бўлмаса ортроғида бўлмаслигим менга жуда-жуда алам қилди. Мени Усмон оға сизларнинг олдингизга жўнатаётганда, ўзимга-ўзим аҳд қилиб, Жалолиддинга агар у – адолат устида, халқпарварлигида турар экан, содиқ бўламан деганман! Нафақат мен ўзим, балки мендан насл бўлиб қоладиган ҳар-бир фарзандимга, неварамга, авлодимга васият қилишни ният қилганманки, биз адолатга содиқ қоламиз иншааллоҳ!\n-Субханаллоҳ – деб, кўзига ёш қалқиган Билол оға юзини улардан бурди.\n-Аллоҳга хамдлар бўлсин, сендек эзгулик учун туришни ният қилиб, ўша нияти учун интиладиганларни чиқарган! –деди Тоҳир оға ҳам ҳолати ўзгариб.\n-Мени хурсанд бўлиб, аҳлимдан қайтганимга келсак, Тоҳир оға худди Ҳудайбия куни Умму Салама онамиз Росулуллоҳ соллоллоҳу алайҳи васалламга яхши насиҳатлар айтиб, маслаҳатлар қилгани каби, келинингиз ҳам менинг кўнглимни илиқ иршодлари ила кўтарди.\n-Аллоҳга шукр, Аминим сенга Роббим солиҳа аёлни ато этгандир! Мана шунча йилдан бери сизларининг кўркам турмушларингизни кўрмоқдаман. Инсонга берилган бойликларни биласанми ўзи?!\n-Айтинг оғажон ўзингиз!\n-Бойлик, бу – тилла-кумуш, дуру-жавоҳир эмас! Бойлик бу учта нарсададир; биринчиси – Аллоҳга ишонувчи қалб, иккинчиси – Аллоҳни зикр этувчи тил, учинчиси эса – охиратингни эслатиб, дунёда сенга ёрдами тегувчи солиҳа аёлдир!\nБилол оға рўбарўсида келаётган одамни кўриб, биринчи танишга ўхшатди, сўнг таниш эканлигини билиб ҳанг-манг бўлиб қолди. Тоҳир оғанинг эса биқинига туртиб, анави кишини қаранг дегандек имлади. Тоҳир оға ҳам гапини тўхтатиб, Билол оға ниқтаб кўрсатган томонга қаради. Мисгар юзини гоҳ очиб, гоҳ беркитиб, бир олдига, бир орқага қараб қўйиб, жин кўчалардан бирига кириб кетди. Шу онда унинг ортидан отда ёши кексароқ киши шошиб келди-да, муюлиш ёнида чамалаб, мисгар кирган кўчага у ҳам кириб кетди. Мисгар ҳам, ёши кекса отлиқ ҳам Билол оғалар томонга қарашга ҳам улгурмади. Улар кўздан ғойиб бўлгач, Билол оға деди:\n-Тоҳир оға танидингизми?\n-Ҳа, у Хорунбек оғанинг ўлимига сабабчи – мисгар!\nАмин уларнинг гапларига ҳайрон бўлиб, гоҳ уларга гоҳ от тўзитиб, кириб кетган чангли кўчага қараб қўйди. Билол оға, гапида давом этиб деди:\n-Сен ўзинг танидингми?\n-Ҳа, Тоҳир оға уни танидим, лекин сизлар ишонармикансизлар, уни айтсам!\nТоҳир оғани ҳам, Аминни ҳам бу гапдан сўнг таажжуб эгаллади. Улар Билол оғани сарой ишларидан хабардор, кўп янгиликларни биринчи айтиб келувчи деб билишади. Ҳозир эса у ҳадеб, ўтирганлардан қайта-қайта сўрайвериши уларни янада ажаблантирган эди.\n-Айтавер, балки сен таниган кимсани биз танимасмиз!\n-Сизлар ҳам танийсизлар, айниқса сен Амин уни яхши танишинг керак! У – Қосимнинг амакиси Қобил ҳожи оға!\nАмин ҳам, Тоҳир оға ҳам ўрнидан даст туриб кетишди. Тоҳир оға ўрнида ўтирган Билол оғанинг елкасига уриб, яна ажабланиш ичида сўради:\n-Сен иним янглишмаяпсанми ўзи?\n-У киши Мадинада бўлсалар, Нисода нима қилиб юрибди? Мисгарнинг ортидан кетишига нима зарурат бор?\nТоҳир оға иккала сохибига бир қараб қўйди-да, уларга тездан йиғиштириниб, Қосим оғалар билан келишишган ўринга етиб боришлари зарур эканликларини тайинлади. Улар айтилган маконга етиб келганларида, Қосим оға у ёқдан бу ёққа юрар, кўзи эса нам, ундан нарироқда эса дарахт сояси остида оқ матоҳга ўралган нарса олдида Илёс тиззалаб, энгашганича пиқ-пиқ йиғлар эди.\nҚосим оға уларнинг келаётганини кўриб, қўлидаги хивчинни ерга ирғитди, улар тарафга келиб, Тоҳир оғадан бошлаб кўриша бошлади\n-Ийсодан айрилдик, қадрдонларим!\n-Илёс Аллоҳим сенга сабр берсин! – деди, Қосим оға билан кўришиб бўлиб, Илёс сари кетаётган Тоҳир оға.\nОқ матога ўралган – Ийсо эди. Оқ матонинг баъзи ерларида қон асоратлари сезилиб турарди. Амин Қосим оға билан ҳам, Илёс билан ҳам кўришмай тўғри Ийсонинг маййити устида чўккалаб ўтирди-да уни бағрига босиб, уввос тортиб йиғлай бошлади. Бу ҳолни кўрган Илёс, сўнг эса ўша ерда ҳозир бўлганлар ҳам унинг ўксик тўла йиғисига дош беролмай, йиғлашга тушишди. Маофа ичида эса Хуснинисо ўзидан узоқроқ ўриндан эрининг йиғлаётгани товушини эшитиб, кўнгли алланечук бўлиб кетди. Унинг нега йиғлаётганига аввал тушунмади. Орадан бироз ўтиб, улар йиғидан тўхтаб, бир бирлари билан гаплашишга ўтган заҳоти гап нимада эканлиги ойдинлаша бошлади.\n-Қосим гапирсанг-чи нималар бўляпти ўзи?! Жалолиддин билан лашкарлар бу атрофда кўринмайди, сизларга нима бўлди, Ийсога нима бўлди? Қобил ҳожи оға келган деб эшитдимми?\n-Биз бу ерга мўғуллар мағлубиятга учрагандан кейин кириб келдик. Ҳамма шод, ҳамма хурсанд эди. Биз бу ерда жойлашиш учун, жой қидирмоқчи бўлдик, бир новвойнинг уйида меҳмон бўлдик. Сизлар билан учрашиб, кейин Кандаҳор тарафга кетаётган Жалолиддин қўшинига етишни режа қилиб турган эдик. Кўчага чиққан Ийсони мисгар бор эди-ку, Хорунбек оғага суиқасд уюштирган – ўша алдаб, уйига олиб бориб, бу ерда яширин юрган мўғул жосусларига топширган. Унинг ва бошқа ўшандай яширин қўлга ҳийла билан туширганларни бу ердан мўғуллар турган ерга жўнатишмоқчи бўлишган. Биз бундан бехабар шомгача Ийсони кутдик, у келмади. Хуфтондан сўнг бизнинг келганимиздан хабар топган Қобил ҳожи амаким олдимизга ташриф буюрди.\n-У қачон келибди бу ерларга? Бу ерлардан бошини олиб кетган эдику?\n-У кетишидан олдин, агар Жалолиддин ҳокимиятга қайтса, келишини менга махфий айтган эди. У умра-хажга борганлардан Жалолиддиннинг оролда отаси ўрнига ўтирганини эшитиб, зудлик билан йўлга чиққан. Жалолиддинга суиқасд бўлаётганининг хабардорлигига ҳисса қўшганлардан бўлган бўлиши мумкин.\n-Амакинг қани, Ийсони қандай топдинглар?\n-Хуфтондан сўнг у биз билан кўришгач, Аминни сўради. Уни етиб келишини эшитиб, хурсанд бўлди ва ишим битиб қолиб, кетиб қолмасам у билан учрашарман деб, биз билан хайрлашиб кетмоқчи бўлди. Мен уни кузатиб чиқаётиб, ичимиздаги Балх томондан келган мусофир навкар – яъни Ийсо ҳалигача кўчадан келмаётганини, биз уни интизорлик билан кутаётганимизни айтдим. Шунда у – шерикларингга қаттиқ тайинла, бу омонатни сизларга айтаяппан бошқа биров эшитмасин, ҳушёр бўлинглар, душман енгилгани билан ортга шунчаки мағлуб ҳолда қайтмайди, бирон разиллик қилади. Биз билишимизча, бу ерда қолган-қутган изғувчи мўғуллар ўзларининг ювиндихўрлари билан баъзи одамларни ушлаб, асир қилиб олиб кетишяпти, ўшаларга рўбарў келмадимикан, деди. Мен елка қисган эдим, эрталаб мана шу турган еримизга келишимизни айтиб, жўнади. Биз кечаси билан ухлолмадик, айниқса Илёс жуда қийналди, бошқа нима қила олар эдик, бу ерни билмасак. Эрталаб келсак, амакимнинг ёрдамчилари келиб бизни тинчлантиришди. Бирор соат олдин эса, Ийсонинг мурдасини ўраган ҳолда мана шу ерга олиб келишди. У – мўғул айғоқчилари қўлида аянчли тарзда ҳалок бўлибди. Ийсодан ташқари яна ҳалок бўлганлар бор эди, уларни бу ердан олиб кетишди. Мўғулларнинг махфий тўдаси амакимлар томонидан фош қилиниб, баъзилари мисгарнинг уйида қатл қилинган, баъзилари эса тириклай ушланган.\n-Айтдим-ку бояги юзини беркитиб, очаётган мисгар, ортидан отда ўтиб кетган Қобил ҳожи оға бўлади, – деди шошиб Билол оға.\n-Мисгар Аббос уйи қуршовга олинганда йўқ экан, у ишдан хабар топган бўлса, яшириниб қочишга уриниши мумкин! – дея пешонасини артди Қосим оға.\n-Мисгар Аббос бу ерга нимага келган, мўғуллар билан қандай алоқага чиққан бўлиши мумкин, – деб сўради Амин.\n-Буни амаким келгач аниқроқ биламиз, ҳозир эса новвойникига Ийсони олиб бориб, жанозага тайёрлайлик, буни ерга топширгач, маслаҳатни кейин қиламиз, нима дейсиз Тоҳир оға?\n-Тўғри айтасан, маййитни тезроқ ерга қўяйлик, бошқа ишлар бир гап бўлар.


Озуқабоп экинларни етиштириш бўйича тавсиялар - Ўзбекистон Республикаси Қишлоқ хўжалиги вазирлиги\nОзуқабоп экинларни етиштириш бўйича тавсиялар\nЧорвачиликка ихтисослашган фермер хўжаликларини ривожлантиришда чорва молларига мустаҳкам озуқа базасини яратиш муҳим аҳамиятга эга. Бунда ерлардан унумли фойдаланиш, озуқа экинларидан юқори ҳосилдорликка эришиш чора-тадбирларини кўриш зарур.\nОзуқа базасини мустаҳкамлашда озуқабоп экинлар уруғчилиги тизимини тўғри йўлга қўйиш ҳам муҳим аҳамият касб этади. Республикадаги 257 та озуқабоп экинлар уруғчилигига ихтисослашган фермер хўжаликларида экинларнинг юқори авлод уруғларини агротехник тадбирларни қўллаган ҳолда етиштириш талаб қилинади. Бунинг учун озуқабоп экинлар навларини яратган оригинатор ташкилотлар ҳамда дон корхонларидан суперэлита ва элита уруғларни олиб, уларни махсус қоидаларга амал қилган ҳолда кўпайтиришлари ҳамда чорвачилик фермер хўжаликларига етказиб беришлари зарур.\nБеда серҳосил, оқсилга бой, таркибида чорва ҳайвонларига керакли кўплаб витаминлар мавжуд бўлган чорвачилик учун асосий озуқа экинларидан бири ҳисобланади ҳамда алмашлаб экишда ер структурасини яхшилайдиган ва ўзидан кейин экиладиган экинлар ҳосилдорлигини оширадиган манбадир. Беданинг агротехник ва мелиоратив аҳамияти ҳам катта.\nБеда экилганидан сўнг уч йил ўтгач майсалар яхши сақланганда тупроқни кўп сонли илдиз қолдиқлари билан бойитади ва илдизидаги туганак бактериялар орқали ҳар гектар ерда 600-900 кг атрофида ҳаводан сингдирилган азот тўплайди, тупроқ тузилиши, физикавий ва кимёвий хусусиятларини яхшилайди, ернинг шўрланиши, кейинги экиннинг касалликларга чалинишини камайтиради, ер унумдорлигини қайта тиклаб экинлар ҳосилдорлигини оширади. Ваҳоланки, тупроқда сунъий йўл билан шунча азот тўплаш учун ҳар гектарига 3,8–4,1 тоннадан аммоний сульфат солиш лозим бўлади.\nМарт ойи бошларида энди ўсиб ривожлана бошлаган беда ўсимликларини янада яхшироқ тупланиши учун бедапоялар фосфорли ва калийли ўғитлар билан озиқлантирилиши ва дискаланиши зарур. Бунда фосфорли ўғитлар 90–100 кг/га, калийли ўғитлар 50–60 кг/га меъёрларда берилиши мақсадга мувофиқ, дискаларнинг қия қилиб жойлаштирилиши минимал бўлиши лозим. Шўрлаган ерларга калийли ўғитлар солинмайди. Ўсимлик 5–6 см ўсганда бедапоя фитономусга қарши рухсат этилган заҳарли химикатлар билан ишланади ва ёғингарчилик кам бўлса суғорилади.\nЯнги экиладиган бедани об-ҳаво ва иқлим шароитларига қараб февраль ойининг охири мартнинг биринчи ярмида экиш мақсадга мувофиқ. Марказий ва жанубий вилоятларга беданинг Тошкент–1, Тошкент–3192, Тошкент–1728 ва Тошкент–2009 навларини, шимолий вилоятларга Хоразм–2, Қорақалпоқ–15, Қорақалпоқ–80 навларини, сув танқис бўлган ҳудудларда Бойгул, Аридная каби навларини экиш тавсия этилади.\nБеда уруғини беда ёки сабзавот сеялкаларида 15–18 кг/га меъёрда, қатор кенглиги 60 ёки 70 см қилиб экиш мумкин. Ҳосилдорлигини ошириш мақсадида эрта баҳорда об-ҳаво, иқлим шароитлари ҳамда ўсимликлар ҳолатига қараб азотли ўғитлар билан озиқлантириш мақсадга мувофиқ. Бунда азотли ўғитларни 60–80 кг/га меъёрда бериш тавсия қилинади.\nХашаки лавлагининг тўйимлилик қиймати чорва моллари организми учун зарур моддалар: углеводлар, азотсиз экстрактив моддалар, минерал тузлар ва витаминлар сақлайди. Чорва моллари организмида дағал хашакнинг яхши ҳазм бўлишига ёрдам беради. 1 кг хашаки лавлаги илдизмевасида 0,11–0,12 озуқа бирлиги, баргида 0,10–0,12 озуқа бирлиги бор. Илдизмеваларни айниқса, қиш ойларида чорва ҳайвонларига кўк озуқалар йўқ бўлганда берилса, фойдаси беқиёс бўлади. Илдизмевалари билан озиқлантирилганда, маҳсулдорлиги ва кўпгина касалликларга чидамлилигини оширади.\nИлмий тадқиқотлар асосида шу нарса аниқланган-ки, соғин сигирлар рационида хашаки лавлаги илдизмевалари қўлланилганда нафақат сут миқдори ошади, балки сифати ҳам яхшиланади. Хашаки лавлаги бошқа озуқабоп экинларга нисбатан эрта муддатларда экилади. Шу сабабли, экин майдонини уруғ экишга тайёрлаш ишларини барвақтроқ ва қисқа муддатларда амалга ошириш лозим.\nЭкиш учун “Ўзбекистон–83”, “Ўзбекистон ним қанди”, “Эккендорф сариғи” каби навлари тавсия этилади. Уруғларини СПЧ-6, СХУ-4 сеялкалари ёки бош¬қалар ёрдамида қаторларининг кенглиги 60, 70 ёки 90 см қилиб экиш мумкин. Экишда 8–10 кг/га меъёрда уруғ сарфланади. Экишни жанубий вилоятларда февраль ойи¬нинг охирларида, марказий ҳудуд ҳамда Фар¬ғона водийси вилоятларида март ойининг биринчи ўн кунлигида, шимолий вилоятларда март ойининг биринчи-иккинчи ўн кунликларида ўтказиш зарур.\nНиҳоллар униб чиққач яганалаш ишлари амалга оширилади, бунда экиш схемасидан қатъий назар, ҳар гектарда 70–75 минг туп/га кўчат қолдириш мақсадга мувофиқ. Хашаки лавлаги уруғлари пунктир қилиб экилса, улар униб чиққандан ке¬йин яганалашга ҳожат қолмайди ва натижада сарф харажатлар камаяди. Уруғи вақтида экилиб, агротехник тадбирлар ўз вақтида ва сифатли амалга оширилса, кузга бориб 800–1000 ц/га илдизмева ҳосилдорлигига эришилади.\nБ.Аллашов, С.Жамолов, А.Сабиров


Минтақа ёшлари можаролар олдини олади\n07 март 2021, Тошкент вақти: 08:07\nҲакимбек Европада хавфсизлик ва ҳамкорлик ташкилоти томонидан 2004 йилда ташкил қилинган Марказий Осиё ёшлар тармоғи лойиҳаси 2005 йилда ўз фаолиятини янада кенгайтирилган ҳолда давом эттирмоқда.\nБу лойиҳага Марказий Осиё давлатларидан 50 дан ортиқ йигит-қиз жалб этилган. Бу тармоқ минтақа ёшлари ўртасида ўзаро илиқ муносабатларни шакллантириб, муаммоларни биргаликда ечиш, Марказий Осиё хавфсизлиги учун долзарб масалаларни тадқиқ этишни мақсад қилган. Тармоқнинг бу йилги илк тадбири 21 февраль куни Иссиқкўлда бошланди.\nЕХҲТ эксперти Пэр Нурмаркнинг “Озодлик” мухбирига айтишича, лойиҳага инглиз тилини яхши биладиган, минтақадаги ўзгаришлардан хабардор бўлган ёшлар танлов асосида жалб этилган. Бу ёшларга ЕХҲТнинг демократия, эркин бозор иқтисодиёти, инсон ҳуқуқлари, хавфсизлик бўйича мажбуриятлари ва тамойиллари асосида ишлаш ўргатилмоқда.\nЕХҲТ хабарномасида таъкидлашича, Иссиқкўлда ўтказилаётган семинарда ёшлар ЕХҲТнинг Венадаги котибияти, Варшавада жойлашган Инсон ҳуқуқлари институти экспертларининг маърузаларини тингламоқда. Семинардан сўнг ёшлар тармоқнинг махсус сайти орқали ўзаро алоқада бўлиб туради, ҳамкорликда илмий изланишларни давом эттиради.\nМаълум бўлишича, ушбу лойиҳа 2004 йил май ойида иш бошлаган. Ўтган йили Ўзбекистон, Қирғизистон, Тожикистон, Қозогистондан 50 дан ортиқ талаба бу тармоқ ишида фаол қатнашиб, минтақада хавфсизлиги учун долзарб мавзуларда илмий ишланишлар олиб борган, мақолалар ёзган.\nТармоқнинг ўтган йилги ишида ўзбекистонлик талаба Самад Муҳаммедов ҳам қатнашган эди. Унинг айтишича, қўшни давлатлар талабалари билан ҳамкорликда минтақа учун муҳим бўлган мавзулар бўйича илмий изланишлар олиб борган. Жумладан, тармоқнинг қозоғистонлик иштирокчилари билан биргаликда Ўзбекистон-Қозоғистон ўртасидаги муносабатларни таҳлил қилган.\nТармоқ иштирокчиларининг сиёсий, иқтисодий, чегара масалалари, шунингдек, аёлларнинг жамиятдаги мавқеи, атроф-муҳит мавзуларида олиб борган изланишлари ва уларнинг хулосалари жамланиб, ўтган йил сўнггида инглиз тилида китоб ҳолида нашр қилинган.


Қайтолсанг, қайтгин… - “Китоб дунёси” газетаси сайти\n470 марта кўрилган.\nАтоқли форс шоираси Фурўғ Фаррухзоднинг укаси, Эроннинг энг таниқли қўшиқчиларидан бири, актёр, шоир, тележурналист ва сиёсий арбоб Фаридун Фаррухзодга ёзган мактублари.\nСуюклигим Фаре, ахборотларингни нашрларда узлуксиз ўқийман. Сен бу ишларингдан жудаям мамнун бўляпсан. Тентаклик қилма, бундай ишларни тўхтат, бу фикрларни каллангдан чиқар. Сен билмайсан, билмайсан, билмайсан, яна айтаман, сен буларни билмайсан.\nМен бу ерларда нимага эришдимки, сен у ерларда бир нимага эришишни истаяпсан. Икки йилдирки, олмонча шеърлар ёзяпсан. Ўзингча жуда зўр инсонга айлангансан. Мен 10 йилдир шеър ёзаман. Аммо, ҳозир ҳам 50 туман*га зорман. Бошимни чангаллаб бадбахтлигим учун йиғлайман. Бир китоб бостирмоқ истагида ноширларга юзланаман. Улар аранг қўлларини киссаларига тиқадилар, қалам хақини минг бўлиб берадилар. Китобимни ҳам минг бир ғудраниш билан босадилар.\nКитоб дўконларида шундай журналлар турадики, ўқишни, ёзишни билмаган тўрт аҳмоқнинг шармандали беҳаё суратлари билан тўла. Бу қандайдир аёлларни очиқ ойдин суратлари ёки овқатлар таърифи-ю, ваҳимали қотилликлар хақидаги янгиликлар билан бирга сенинг суратларинг, исминг туриши даҳшат. Сен уларни билмайсан. Улар билан бирга ишлашда давом этяпсан. Ўзингча жудаям муваффақиятлисан. Сен нима учун бу аҳмоқлар ичида муваффақиятли бўлишни истаяпсан? Бу ишларнинг сенга қандай қиймати бор.\n1959 йил, 14 декабрь.\n* Туман – Эрон пул бирлиги. Фурўғ Фаррохзод «50 туманга зорман» деб ёзганида у арзимас маблағгаям муҳтожлигини назарда тутмоқда.\nАфсус! Менинг сўзларимни тингламаяпсан ва ўша ерларда ишлашда давом этяпсан. Агар истасанг, кел, бирга ишлаймиз. Таржималарингни юбор, тузатаман. Бизнинг дўстлар бир матбуот очдилар. Ҳар ойда 5 та китоб нашр қилдириш ниятида. Таржималарни юборсанг, улар ўз нашрлари орқали чиқариш ва тарқатишни истаяптилар. Кўпларга ваъдалар берасан, аммо уларни кам адо қиласан… Шояд, олмон тўпламларидан яхши адабий мақолалар топиб, уларни бизларга юборсанг. Роя ва Шамлу* билан биргаликда ҳафталик бир тўплам чиқаряпмиз. Бизнинг янги мақолаларга эҳтиёжимиз бор.\nФаре, энди сен ҳам мактублар ёз, мен уларни ўқийман. Сенинг ёзганларингни қанчалар қизиқиш билан ўқишимни биласан. Сўнгги ёзган шеърларинг хақиқий шоҳ асарга ўхшайди, ишонгим келмайди. Сен бу шеърларни шу қадар чиройли ёзгансанки, уларни қандай ёзганинг менга қизиқ. Энди идорага кетадиган вақтим бўлди. Кўчада машина узлуксиз сигнал чаляпти. Онамни ўпиб қоламан. Уни Теҳронда кўришни жуда-жуда истайман.\n* Роя (Ядолла Рояйи) ва Шамлу (Аҳмад Шамлу)* – эрон шоирлари.\nҚалбим қандай оғриқлару азоблар билан сиқилаётганини билмайсан. Сизлар келгунча, балки мен бу ерларда бўлмасман. Сенга бу ишларни нима манфаати бор?\nСен бу ерларда менинг бутун ҳаётимни маҳв этган, парчалаб юборган инсонлар орасида яшаяпсан. Уларнинг бари ҳеч нима, ҳеч нима, ҳеч нима. Бугун суратларингни тўпламларда босаётганлар, бу тўпламларни пуллаш ортидан даромад топаётганлар эртага сен билан суҳбатлашишдан бошқа ишга ярамайдилар. Шуни билгинки, улар, албатта, бир кун сендан қутуладилар. Сен таянмоқчи куч қаерда эканини билмайман. Мен эса уларнинг орасида яшадим ва уларнинг орасида тириклайин ўлдим. Аммо сен…\nМен ҳам сен каби кўчамизнинг тўзонли тупроғига, Амипиянинг каптарларига, кунгабоқар гулларига ошиқман. Фаре, уларга нимани англатмоқчи бўляпсан.\nСен ўзингнинг тоза ва болаларга хос дунёларинг билан яшаяпсан. Улар эса туйғуларинг дарёсини топтаб кечиб ўтганлардир. Мен улар билан жуда кўп ишладим. Уларни жуда яхши танийман. Сен ҳам у ерлардан қайт, уларни яхшироқ тани. Сени, суюкли онажонимни бирга қайтишларингни жуда-жуда хоҳлаяпман. Қайтолсанг, қайтгин. Оиламизда бу дунёдан ўтган илк инсон мен бўламан. Тақдиримдаги ёзув шундай. Мен буни биламан.\nМуслимбек МУСАЛЛАМ таржимаси


Ўзбекистон-Қирғизистон чегарасини 2 кун ичида 7 одам бузган\n12 май 2021, Тошкент вақти: 04:36\nЎзбек-қирғиз чегарасидаги Дўстлик чегара пости.\nЎзбекистон – Қирғизистон чегарасида 17-18 май кунлари чегарани ноқонуний кесиб ўтганликда ва контрабандада айбланиб етти фуқаро қўлга олинди.\n17 май куни Ўзбекистоннинг тўрт фуқаросичегаранинг Боткен тумани Ҳайдаркон туманидаги қисмидан ноқнуний ўтаётган пайтда қўлга олинган. Қўлга олинган шахслар жазо чораси қўлланилиши учун уқуқ-тартибот органларига топширилгани айтилмоқда.\nЎзбекистон-Қирғизистон чегарасининг “Марказ” деб аталувчи ҳудудида эса Ўзбекистондан Қирғизистонга 30 қоп селоитра ва 300 кило мисни контрабанда йўли билан олиб ўтишга ҳаракат қилган уч шахс қўлга олинган. Суриштирувлар натижасида уларнинг барчаси Қирғизистон фуқаролари экани аниқланган.


Алматида уйғурлар намойиши бўлиб ўтди\n18 май 2022, Тошкент вақти: 17:13\nМинглаб этник уйғурлар Урумчидаги воқеаларга норозилик тариқасида Қозоғистоннинг Алмати шаҳрида намойишга чиқди.\nРейтер агентлиги хабарига кўра, намойишчилар сони 5 мингга яқин. Улар орасида Урумчида ўлдирилган уйғурлар хотирасига мотам сифатида бошига оқ рўмол ўраган аёллар ҳам кўпчилик.\nНамойишчилар қурбонлар хотирасига бир дақиқалик сукут сақлаган. Баъзи намойишчилар қўлларида уйғур миллати мустақиллиги рамзи бўлган оқ рангдаги ярим ой тасвири туширилган ҳаво ранг байроқни тутиб олган.\nХитойнинг, асосан, уйғурлар яшайдиган Шинжон Уйғур мухтор минтақаси маркази бўлган Урумчи шаҳридаги ҳунрезликлар 5 июл куни содир бўлган эди. Бу зўравонликларда 196 одам ўлдирилгани, 1 минг 600 дан ортиқ одам жароҳатлангани хабар қилинган.


Туркманистон Президентининг ўғли Сардор Бердимуҳамедов вилоят ҳокими этиб тайинланди — Sof.uz\n18.06 18:31 8 Жамият\nТуркманистон Президенти Гурбангули Бердимуҳамедов ўғли Сардорни Ахал вилояти – собиқ Ашхобод вилоятига ҳоким қилиб тайинлади. Бу ҳақда Туркманистон Давлат ахборот агентлиги хабар тарқатди.\nАхал вилояти Туркманистон пойтахти Ашхобод шаҳри республика бўйсунувига ўтказилгандан кейин юзага келган. Кичик Бердимуҳамедов вилоят раҳбари этиб тайинлангунга қадар 2019 йил январь ойидан ҳоким ўринбосари лавозимида фаолият юритган.\nҚайд этилишича, Шуҳрат Амангелдиев бошқа ишга ўтаётгани муносабати билан истеъфога чиққан. Унинг айнан қайси ишга ўтгани айтилмаган.\nСардор Бердимуҳамедов 37 ёш, Қуролли кучларнинг подполковниги ҳисобланади. 2016 йилда у Турманистон парламенти депутатлигига сайланган. 2018 йил мартида эса мамлакат ташқи ишлар вазири ўринбосари лавозимига тайинланган.\nСардор 2017 йилда қатор давлатларда юқори мартабали шахслар билан учрашган, Хусусан, Россия ва Қозоғистонга қатор ташрифларни амалга оширган. Унга расмий матбуотда “халқ фарзанди” деб атайдилар.\nМаълумот ўрнида, Президент ўғли раҳбарлик қиладиган вилоятда 900 минг одам яшайди. Бошқача айтганда мамлакат аҳолисининг 14 фоизи. Туркманистонда етиштирилаётган 23 фоиз қишлоқ хўжалиги маҳсулотлари, 31 фоиз саноат маҳсулотлари ҳамда мамлакатда қазиб чиқарилаётган газнинг 43,8 фоизи шу вилоят ҳиссасига тўғри келади.\n10.09 13:15 12 Ўзбекистон\n12.08 18:22 3 Жаҳон\n28.07 14:23 6 Жаҳон\n25.07 20:16 1 Жаҳон


Зилола Хўжаниёзовага табрик » MUZAFFAR.UZ\nЗилола Хўжаниёзовага табрик\nЎзбекистон Ёзувчилар уюшмаси аъзоси, шоира, “Стандарт” журналининг масъул муҳаррири - Зилола Хўжаниёзовани таваллуд топган куни муносабати билан табриклаймиз!\nЗилолага мустаҳкам соғлик, узоқ умр, ижодий ва ижобий ютуқлар тилаб қоламиз!\nМаълумот: Зилола Тўраевна Хўжаниёзова 1973 йилнинг 16 Июнь куни Туркистон шаҳрида туғилган.\nЎзбекистон Ёзувчилар уюшмаси аъзоси (2002 йил).\n“Юрагимда бир гул ўсади”, “Дил шеваси”, “Кўнгилга йўл”, “Соғинч шивирлари”,”Ҳулво” шеърий тўпламлари ҳамда қатор илмий-публицистик рисолалар муаллифи.\nУ кўп йиллар Ўзбекистон Республикаси Президенти ҳузуридаги Давлат бошқаруви академиясида, Ўзбекистон Республикаси Давлат Мулк қўмитаси нашрида, ҳозирда эса Ўзбекистон Республикаси Инвестициялар ва ташқи савдо вазирлиги ҳузуридаги Агентликнинг “Стандарт” журналида масъул муҳаррир лавозимида ўз иш фаолиятини олиб бормоқда.\nРеспублика матбуотида илмий, публицистик мақолалари ҳамда ижод намуналари билан мунтазам иштирок этиб келади.\nОилали, 3 нафар фарзанднинг онаси.


Washington Post: Афғонистондаги АҚШ ҳарбийлари Россия ва «Толибон»нинг «келишуви» оқибатида ҳалок бўлган - Zamin.uz\n14:57 / 29.06.2020\nWashington Post: Афғонистондаги АҚШ ҳарбийлари Россия ва «Толибон»нинг «келишуви» оқибатида ҳалок бўлган\nАфғонистондаги бир нечта америкалик ҳарбий хизматчилар «Толибон» ҳаракати жангариларининг Россия билан «келишуви» оқибатида вафот этган. Бу ҳақда Washington Post ўзининг манбаларига таяниб маълум қилди.\nМаълумотларга кўра, Москва «Толибон» жангариларига АҚШ ҳарбийларининг ўлдирилиши учун мукофот таклиф қилган. Жангарилар ва Россиянинг «ҳамкорлиги» оқибатида айнан қанча инсон ўлдирилганига аниқлик киритилмаган.\nНашрнинг таъкидлашича, америкалик ҳарбийларнинг ўлими тўғрисидаги маълумотлар сўнгги ойлар давомида афғон асирларини сўроқ қилиш давомида аниқланган. Олинган ушбу разведка маълумотлари асосида Оқ уйда ёпиқ йиғилиш ҳам бўлиб ўтган. Унда Москвага нисбатан дипломатик ёки санкция жавобларини қўллар муҳокама қилинган.\nУчрашув вақтида Трамп администрациясининг Афғонистон бўйича махсус вакили Залмай Ҳалилзод ушбу масала юзасидан Кремлга тўғридан-тўғри мурожаат этишни талаб қилган. Миллий хавфсизлик кенгашининг бошқа аъзолари бу каби ҳаракатга қаршилик кўрсатган. Йиғилиш якунида айнан қандай қарор қабул қилингани номаълум.\nWashington Post маълумотларига кўра, Афғонистонда 2018 йилда 10 нафар америкалик ҳарбий хизматчи ҳалок бўлган. 2019 йилда эса ушбу кўрсаткич 16 нафарга етган бўлса, 2020 йил давомида икки нафар америкалик ҳарбий ҳалок бўлган.\nАввалроқ The New York Times газетаси Россия ҳарбий разведкаси бўлинмаси «Толибон» ҳаракатига боғлиқ жангариларга Афғонистондаги халқаро коалиция ҳарбийларини ўлдирганлик учун махфий равишда мукофот таклиф қилгани тўғрисида ёзганди. «Толибон» ҳаракати эса Россия буюртмасига кўра, америкалик ҳарбийларни ўлдиргани тўғрисидаги мақолага раддия бериб, ўзлари бирор-бир разведка органи ёки хориж давлатининг фойдасига боғланмаганини билдирган.\nЎз навбатида Оқ уй АҚШ разведка хизмати президент Дональд Трампга Россиянинг америкалик ҳарбийларнинг ўлдирилиши учун «Толибон»га мукофот таклиф қилгани тўғрисида ҳисобот бермаганини маълум қилган. “Замин” янгиликларини “Инстаграм”да кузатиб боринг\nРоссия Афғонистондаги АҚШ ҳарбийларининг ўлдирилиши учун мукофот белгилагани маълум бўлди\nАфғонистон ҳарбийлари 17 нафар толибни йўқ қилди\n“Толибон” делегацияси Москвага келди\nКоронавирус аниқланган тошкентлик эр-хотин вафот этди


Улардан саноат усулида фойдаланиш мақсадида томонлар ҳамкорлигида “New Silk Road Oil & Gas” МЧЖ шаклидаги қўшма корхона барпо этилган эди.\nЖорий йилнинг май ойида Президентимиз Шавкат Мирзиёевнинг Хитой Халқ Республикасига давлат ташрифи давомида эришилган ўзаро келишувлар ушбу лойиҳани амалга оширишни жадаллаштиришда муҳим аҳамият касб этди.\nХусусан, 30 май куни мазкур объектда тамал тошини қўйиш маросими ўтказилди ҳамда бунёдкорлик ишларига фаол киришилди.\n— Лойиҳага кўра, олти ой давомида 47 километр магистраль газ қувури, 15,7 километр шлейф газ қувури ётқизилди, — дейди қўшма корхонанинг ишлаб чиқариш бўйича департаменти директори ўринбосари Соҳиб Мамадалиев. — Хўжасаят участкасини ободонлаштириш, 72 кишига мўлжалланган шаҳарча барпо этиш ишлари якунланди. 2 та янги қудуқ бурғиланди, учта қудуқ капитал таъмирланди, табиий газ қазиб чиқаришни назорат қилиш учун замонавий автоматлаштирилган бошқариш пульти қурилди. Табиий газ қазиб чиқариш бошлаб юборилди.\nБу йирик лойиҳанинг биринчи босқичи, холос. Истиқболда Хўжадавлат ва Шарқий Олот конларини ободонлаштириш, -саккизта янги қудуқни бурғилаш ҳамда аввал бурғиланган учта қудуқни таъмирлаш, 43 километр газ қувурини ўтказиш ишларига киришилади.\nМазкур лойиҳанинг биринчи босқичи ишга туширилиши муносабати билан Олот тумани ҳудудида жойлашган Хўжасаят участкасида тантанали маросим бўлиб ўтди. Унда соҳа ходимлари, жамоатчилик вакиллари ҳамда хитойлик мутахассислар қатнашди.\nТадбирда сўз олган Хитой Халқ Республикасининг Ўзбекистондаги Фавқулодда ва мухтор элчиси Сунь Лицзе, “Ўзбекнефтгаз” АЖ бошқаруви раиси ўринбосари Баҳодир Сиддиқов ҳамда бошқалар бу лойиҳа икки давлат ўртасидаги ўзаро ҳамкорлик янги босқичга кўтарилганидан далолат эканини таъкидладилар. Ҳар томонлама манфаатли алоқаларни мус-таҳкамлаш истиқболлари ҳақида сўз юритилди. Иштирокчилар бу ердаги ишлаб чиқариш жараёни ва ишчилар шаҳарчасида -яратилган қулайликлар билан танишдилар.\nМазкур рукндаги бошқа мақолалар: « Фойдали қазилмалар ҳамкорликда қидирилади\t2018 йилдан UzCard DUET карталар бўйича транзакцияларни тўхтатади »


Мансабингизни суиистеъмол қилманг | Бир пиёла чой\n← Бош вазирнинг виртуал қабулхонасига мурожаатимдан сўнг уч ойда битмаган ишимни уч кунда ҳал қилиб беришди\nТуғруқдан сўнг аёл киши худди онадан туғилгандек пок бўлиши ростми? →\nМансабингизни суиистеъмол қилманг\nЛавозим борки, ўзига яраша масъулияти бўлади. Айниқса, мансабдор шахс бўлиш осон эмас. Жумладан, мактаб директори кўп сонли жамоанинг бошлиғи, таълим-тарбия даргоҳининг мутасаддиси саналиб, ҳар бир ҳодисага эътиборли бўлиши, ўзининг ва жамоа фаолиятини қонун талаблари асосида ташкил қилиши лозим.\n“Ҳуқуқ” газетасининг ёзишича, Анварбек Қурбанов (исм-фамилиялар ўзгартирилган) 2009 йилдан 2015 йил 3 сентябрга қадар Боғот туманидаги умумтаълим мактабларининг бирида директорлик қилган. Ачинарлиси, Анварбек ҳар имкониятдан самарали “фойдаланиб”, ўз чўнтагини қаппайтириш пайида бўлганлиги суриштирув жараёнида маълум бўлди. Жумладан, у икки маротаба мактабга тегишли темир қувурларни сотиб юборган экан. Сотувдан тушган 1 млн. 500 минг сўм пулни эса чўнтагига жойлайди. Шунингдек, мактабда мавжуд бўлган 15 турдаги жами 5 млн. 746 минг сўмлик товар-моддий бойликларни ишчиларга бериб юборади.\nБу орадан турмуш ўртоғи, синглиси ҳамда ўғлини мактабда ишламагани ҳолда қоровул, ўт ёқувчи лавозимларига расмийлаштириб қўяди. Уларнинг номига иш ҳақи ҳисоблайди. Тўлов ведомостларига ўзи имзо чекиб бораверади. Йиллар давомида ушбу ҳийласи эвазига қўлга киритган маблағи 7 млн. 237 минг сўмни ташкил қилди.\nАлбатта, А.Қурбанов бу каби талон-торожликларни бир ўзи амалга оширмаган. Унга хўжалик ишлари мудири Р.Хўжаев кўмаклашган экан. Уларнинг ҳар иккиси қилмишлари учун қонун олдида жавоб беришларига тўғри келди.


hidoyat.uz – “Мовароуннаҳр” нашриётининг сайти - ҚИЁМДА ҚЎЛЛАР ҲОЛАТИ\nҚИЁМДА ҚЎЛЛАР ҲОЛАТИ\nБу масалага доир баъзи ҳадислар:\nВоил ибн Ҳужр (розияллоҳу анҳу)дан ривоят қилинади. У айтади: “Набий (соллаллоҳу алайҳи ва саллам)нинг намозда ўнг қўллари билан чап қўлларини ушлаб, киндик остида тутганларини кўрдим” (Ибн Абу Шайба).\nҲазрат Али (розияллоҳу анҳу) айтдилар: “Кафтни кафт устига қўйиб, киндик остида тутиш намозда суннатдандир” (Имом Аҳмад ва Дорақутний ривояти).\nАбу Ҳурайра (розияллоҳу анҳу) деди: “Намозда кафтни кафтга қўйиб киндик остида тутилади” (Абу Довуд ривояти).\nАбу Миъшар Иброҳим Нахаъийдан ривоят қилади: “Намозда ўнг қўлининг (кафтини) чап қўли устига қўйиб, киндик остида тутади” (Ибн Абу Шайба ривояти).\nҲажжож ибн Ҳассон айтади: «Абу Мижлаздан “Қандай қилади?” деб сўрадим. У айтди: “Ўнг кафти ичини чап кафти устига қўйиб, киндикдан пастда тутилади» (Ибн Абу Шайба ривояти).\nҲанафий мазҳаби китобларида бу масала қуйидагича баён қилинган:\nМуҳаммад ибн Абу Саҳл Сарахсийнинг «Мабсут» асаридан:\n«Али (розияллоҳу анҳу) айтдилар: “Намоз ўқувчи намозда ўнг қўл (кафт)ини чап қўл устига қўйиб, киндиги остида тутиши суннатдир” (Воил ибн Ҳижрдан ривоят қилинган). Марфуъ ҳадисда (“қўйиб” сўзи ўрнига) “ушлаб” дейилган. Кўпчилик шайхларимиз шу икки ривоятни жамлаб, ўнг кафти ичини чап кафти устига қўйиб, бош бармоқ билан жимжилоқни билак атрофида ҳалқа қилиб ушлайди. Шунда икки ҳадисга ҳам амал қилган бўлади. Қўлларни қўйиш ўрни эса, бизнинг наздимизда афзали – киндикнинг остидир... Бизнинг далилимиз, ривоят қилганимиздек, ҳазрат Али (розияллоҳу анҳу)нинг ҳадисидир. Суннат, агар умумий айтилса, ундан Расулуллоҳ (соллаллоҳу алайҳи ва саллам)нинг суннатлари тушунилади.\nАлоуддин Косонийнинг «Бадоиъус саноиъ» китобидан:\n«(Қўлларни) қўйиш жойи эса, эркак киши учун киндикнинг остидир... Бунга бизнинг далилимиз Набий (соллаллоҳу алайҳи ва саллам)дан қилганимиз бу ривоятдир: “Уч нарса пайғамбарларнинг суннатларидандир. Намозда ўнг қўлни чап қўл устига қўйиб, киндик остида тутиш улар жумласидандар”».\nБурҳониддин Марғиноний «Ҳидоя»да айтади:\n“Ўнг қўлини чап қўли устига қўйиб, киндик остида тутади. Бу Расулуллоҳ (соллаллоҳу алайҳи ва саллам)нинг: “Ўнг қўлни чап қўл устига қўйиб, киндик остида тутиш суннатдандир”, деган ҳадисларига кўрадир... Чунки (қўлларни) киндик остида тутиш, таъзимга яқиндир”.\nҚиёмда қўлларини бундан бошқа жойларга қўйиш ёки қиёмда қўлларни «ирсол», яъни осилтириб туриш, тўрт мазҳабдан бирортасига тўғри келса, ўша мазҳабдагилар учун тўғри бўлади.\nАёллар қўлларини ўнг кафтларини чап кафтлари устига қўйиб, кўкраклари устида тутадилар.\nАбдулазим МУҲАММАДИЙ тайёрлади.